2 pengasas produk kosmetik dicekup pukul peniaga
Oleh MUHAMMAD AYMAN GHAFFA

10 Julai 2022, 8:25 pm
KOTA BHARU – Polis menahan dua wanita yang merupakan pengasas produk kosmetik selepas dipercayai menyerang dan memukul seorang peniaga di sebuah premis perniagaan di Jalan Padang Garong di sini awal pagi semalam.
Dalam kejadian kira-kira pukul 3 pagi itu, kedua-dua suspek bersama seorang lagi wanita dan tiga lelaki disyaki telah menyebabkan kecederaan seorang wanita yang berusia 19 tahun.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan mendapati, keenam-enam suspek datang ke premis berkenaan dengan menaiki dua buah kereta sebelum bertindak menyerang dan memukul mangsa.
Menurutnya, bapa mangsa yang berada di lokasi kejadian cuba melindungi anaknya, namun turut dimaki hamun dan dipukul suspek.
“Berdasarkan keterangan saksi dan beberapa rakaman televisyen litar tertutup (CCTV), polis, berjaya menahan tiga wanita berusia dalam lingkungan 20 hingga 45 tahun dan tiga lagi lelaki berusia 21 hingga 45 tahun disyaki terlibat dalam kejadian itu.
“Siasatan awal mendapati, kesemua suspek merupakan peniaga produk kecantikan dengan salah seorang lelaki mempunyai rekod jenayah lampau,” katanya dalam satu kenyataan hari ini.

Menurut Mohd. Rosdi, tiga suspek wanita telah dibebaskan dengan jaminan polis semalam dan hari ini manakala tiga lagi suspek lelaki masih direman sehingga esok untuk siasatan lanjut.
Tambahnya, polis sedang menjalankan siasatan berhubung kejadian tersebut dan kes disiasat mengikut Seksyen 147/323 Kanun Keseksaan kerana merusuh dan mendatangkan cedera. – KOSMO! ONLINE


Elisya Sandha kongsi wajah comel Bunga Elhaq
Oleh MOHAMMAD SHAHEMY AZMI

10 Julai 2022, 6:10 pm
PETALING JAYA – Mengambil keberkatan sambutan Hari Raya Aidiladha, pelakon Elisya Sandha selamat mengadakan majlis akikah, sekali gus berkongsi wajah puteri sulungnya, Bunga Elhaq untuk tatapan peminat.
Menerusi hantaran yang dimuat naik dalam Instagram miliknya, Elisya atau nama lengkapnya Nur Elisya Sandha Hassan mendefinisikan 2022 sebagai tahun pengorbanan terbesar kerana telah berjuang melahirkan cahaya mata pada 18 Jun lalu.
“Tahun 2022 melahirkan awak adalah pengorbanan yang paling besar untuk mommy (panggilannya) Bunga Elhaq. Pengorbanan daddy (suaminya) bangun setiap malam untuk tukar lampin dan beri awak minum susu.
“Pengorbanan ramai orang untuk jayakan majlis akikah awak hari ini,” tulisnya dalam Instagram.
Adik kepada aktres Fasha Sandha itu turut menyifatkan puteri kesayangannya itu sangat beruntung kerana dikelilingi insan yang amat menyayangi dirinya dengan sepenuh hati.
“Anak mommy sangat bertuah ramai orang sayang. Apabila besar nanti dan sudah boleh membaca, mommy mahu awak baca mesej ini dan ingat pesan mommy. Jagalah hati orang yang sayangkan awak.

“Hargai pengorbanannya, terimalah kekurangannya dan jangan sia-siakan keikhlasannya sebab awak tidak tahu berapa beruntungnya awak di mata orang lain,” kata Elisya buat si kecil yang dilahirkan pada 18 Jun lalu itu.
Dalam hantaran sama, pelakon berusia 23 tahun itu turut berkongsi beberapa keping foto memperlihatkan wajah comel Bunga ketika tidur di dalam buaian sewaktu majlis akikah berlangsung.
Perkongsian Elisya turut menarik perhatian ramai apabila masing-masing berkongsi rasa teruja dan memuji wajah bayi itu yang disifatkan sangat comel.
“Masya-Allah comelnya Bunga. Semoga menjadi anak yang soleh dan berbakti pada kedua orang tua nanti,” kata seorang netizen.
“Indahnya ciptaan Allah SWT. Semoga Bunga Elhaq membesar dengan sihat. Berjaya dunia dan akhirat dan menjadi penyejuk hati ibu dan ayah. Amin,” doa seorang lagi peminatnya.
Elisya selamat mendirikan rumah tangga bersama suaminya, Uzair yang juga anak kepada pengarah dan juga produser, Shiela Rusly sekitar Ogos tahun lalu. – KOSMO! ONLINE


Dua cedera dilanggar kereta lawan arus
Oleh SITI NUR MAS ERAH AMRAN

10 Julai 2022, 5:09 pm
SEBERANG PERAI – Sepasang kekasih cedera dalam kemalangan membabitkan dua kereta di Kilometer 4.5, Lebuh Raya Lingkaran Luar Butterworth (BORR), Bagan Ajam, Butterworth di sini tengah malam tadi.
Ketua Polis Daerah Seberang Perai Utara (SPU), Asisten Komisioner Mohd. Radzi Ahmad berkata, pihaknya menerima panggilan berhubung kejadian berlaku pada pukul 12.10 tengah malam.
Menurutnya, kemalangan dipercayai berlaku apabila kenderaan pacuan empat roda jenis Mitsubishi Triton yang dipandu secara lawan arus bertembung dengan sebuah kereta jenis Volkswagen.
“Pelanggaran itu menyebabkan pemandu dan penumpang Volkswagen yang masing-masing berusia 27 dan 25 tahun mengalami kecederaan pada bahagian perut.
“Kedua-duanya menerima rawatan di Unit Kecemasan Hospital Seberang Jaya (HSJ). Walaubagaimanapun, kita masih belum menerima sebarang laporan polis yang dibuat oleh pemandu Triton,” katanya.
Kes disiasat mengikut Seksyen 42 (1) Akta Pengangkutan Jalan 1987 yang memperuntukkan hukuman penjara tidak melebihi lima tahun dan didenda tidak kurang daripada RM5,000 dan tidak lebih daripada RM15,000, jika sabit kesalahan. – KOSMO! ONLINE


Bekas pemain bola sepak skuad kebangsaan ditahan miliki syabu
Oleh KHAIRUL MOHD. ALI

10 Julai 2022, 5:17 pm
JOHOR BAHRU – Seorang bekas pemain bola sepak skuad kebangsaan ditahan polis di sekitar bandar raya ini semalam.
Lelaki yang berusia 36 tahun itu ditahan kerana disyaki memiliki bahan terlarang jenis Methamphetamine.
Difahamkan, individu berkenaan pernah menyarung jersi tiga pasukan liga super sepanjang kariernya dengan turut menganggotai skuad Harimau Muda dan Harimau Malaya.
Suspek yang juga merupakan anak bekas pemain Selangor itu juga pernah menjulang enam piala Liga Super bersama dua pasukan berbeza antara tahun 2009 hingga 2017.
Selain itu, pemain yang dilahirkan di Melaka itu turut pernah menjulang kejuaraan Piala FA, Piala Malaysia dan Piala Sumbangsih.
Sementara itu, Ketua Polis Daerah Johor Bahru Utara, Asisten Komisioner Rupiah Abd. Wahid mengesahkan tangkapan itu.

Katanya, pihaknya akan mengeluarkan kenyataan dalam masa terdekat. – KOSMO! ONLINE


7 cedera ditanduk lembu dalam festival larian di Sepanyol
Oleh KOSMO!

10 Julai 2022, 5:15 pm
MADRID – Seramai tujuh orang disahkan cedera manakala beribu-ribu penonton lagi bernasib baik apabila berjaya mengelak daripada ditanduk lembu jantan semasa Festival Larian San Fermin Pamplona, lapor akhbar Metro UK.
Kecederaan ditanduk lembu jantan yang dikenali sebagai ‘gorings’ adalah kecederaan paling berbahaya semasa perayaan popular Sepanyol itu.
Enam lelaki Sepanyol dan seorang lelaki Perancis dilaporkan memerlukan rawatan di hospital dalam insiden tersebut, namun tiada kecederaan parah dilaporkan.
Perayaan yang amat popular itu menarik sejumlah besar pelawat dari seluruh dunia setiap tahun.
Beribu-ribu lelaki dan sebilangan wanita mengambil bahagian dalam ‘encierros’ atau larian bersama lembu jantan sambil cuba mengelak dirempuh haiwan tersebut.
Laluan sepanjang 875 meter turut disembur dengan bahan untuk membantu menghalang lembu jantan daripada tergelincir di selekoh yang sempit.

Larian itu kebiasaannya tamat dalam masa tiga minit yang penuh menyayat hati.
Lembu jantan yang menyertai larian pada sebelah pagi pula akan disembelih pada sebelah petang. – Agensi


Ramalan cuaca signifikan bermula esok
10 Julai 2022, 6:26 pm
PETALING JAYA – Jabatan Meteorologi Malaysia (MetMalaysia) meramalkan cuaca signifikan bagi tempoh tiga hari bermula 11 hingga 13 Julai ini melibatkan beberapa negeri di utara Semenanjung serta Sabah dan Sarawak.
Ketua Pengarah MetMalaysia, Muhammad Helmi Abdullah berkata, berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS), satu sistem cuaca tekanan rendah di barat Filipina dijangka bergerak menuju ke timur Vietnam dalam tempoh 10 hingga 13 Julai ini.
“Keadaan ini berpotensi membawa angin baratan yang kuat dan boleh menyebabkan kejadian garis badai, seterusnya mengakibatkan hujan lebat berserta ribut petir dan angin kencang di utara Sarawak (Bintulu, Miri dan Limbang), barat Sabah dan Wilayah Persekutuan Labuan sehingga 12 Julai dan negeri-negeri utara Semenanjung dalam tempoh 11 hingga 13 Julai hadapan.
“Amaran Angin Kencang dan Laut Bergelora (Kategori Kedua dan Ketiga) juga telah dikeluarkan di Laut China Selatan, Phuket dan Selat Melaka Utara berkuat kuasa sehingga 15 Julai nanti,” katanya dalam satu kenyataan di sini hari ini.
Tambahnya, orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih. – KOSMO! ONLINE


Orang balik kampung, trafik Kuala Lumpur lancar
Oleh KOSMO!

10 Julai 2022, 6:23 pm
PETALING JAYA – Keadaan lalu lintas di beberapa jalan utama di ibu kota Kuala Lumpur dilihat tidak sesak jika dibandingkan dengan hari biasa, susulan orang ramai pulang ke kampung menyambut Hari Raya Aidiladha.
Tinjauan Kosmo! menerusi laman web jalannow.com pada petang ini mendapati, terdapat kenderaan di jalan-jalan utama dan keadaan trafik juga berjalan lancar biarpun hujan dilaporkan pada petang ini.
Menerusi rakaman sistem televisyen litar tertutup (CCTV), antara laluan dipaparkan ialah Jalan Sultan Ismail/Jalan Imbi, Jalan Bukit Bintang/Jalan Raja Chulan, Jalan Sultan Ismail/ Jalan P. Ramlee, Jalan Raja berdekatan Dataran Merdeka serta Jalan Tun Razak.
Dalam masa sama, tinjauan media sosial Twitter dan Facebook Lembaga Lebuhraya Malaysia (LLM), Lebuh Raya Pantai Timur (LPT) dan Lebuh Raya Utara-Selatan mendapati, tiada laporan aliran trafik perlahan melainkan hanya disebabkan oleh kemalangan.
Aliran trafik di lebuh raya utama ke ibu kota dijangka akan meningkat bermula esok berikutan orang ramai pulang ke bandar selepas tamat cuti Hari Raya Aidiladha. – KOSMO! ONLINE


Wanita kencing dalam bas kerana pemandu enggan berhenti di tandas
Oleh KOSMO!

10 Julai 2022, 6:00 pm
LONDON – Seorang wanita di England bertindak di luar jangkaan apabila membuang air kecil di dalam sebuah bas kerana pemandunya enggan berhenti di tandas awam, lapor akhbar Metro UK.
Wanita itu dan rakan-rakannya kini dikehendaki polis kerana menyebabkan kerosakan bernilai £700 (RM3,727) dan bertindak mencemuh penumpang lain.
Ketiga-tiga mereka pada ketika itu dalam perjalanan dari Bournemouth ke Ringwood di Hampshire dengan menaiki bas dua tingkat.
Apabila pemandu bas enggan memberhentikan bas untuk wanita berkenaan pergi ke tandas, suspek memutuskan untuk membuang air kecil di tempat duduknya.
Semasa dia membuang air kecil, rakan lelakinya didakwa menjerit ke arah penumpang lain dan menendang pintu serta cermin hadapan bas.
Disebabkan gangguan itu, semua penumpang terpaksa meninggalkan bas di bandar Verwood di pinggir New Forest.

Suspek kemudian didakwa menyerang dua wanita muda lain.
Penyiasat sokongan komuniti di Polis Dorset, Kate Hann berkata, pihaknya sedang menjalankan siasatan mengenai kejadian itu.
“Sesiapa yang mengenali suspek dan rakan-rakannya dalam rakaman televisyen litar tertutup (CCTV) yang diedarkan polis, sila hubungi kami.
“Saya juga memohon mangsa serangan suspek untuk tampil ke hadapan supaya kami boleh menyiasat apa sebenarnya yang berlaku,” Kata Hann. – Agensi


Amber Heard buntu syarikat insurans enggan bayar ganti rugi kepada Johnny Depp
Oleh KOSMO!

10 Julai 2022, 5:30 pm
WASHINGTON – Syarikat insurans milik aktres, Amber Heard enggan menampung sebahagian daripada hutang ganti rugi AS$8.3 juta (RM36.7 juta) terhadap bekas suami, Johnny Depp berikutan perbicaraan saman fitnahnya pada Mei lalu, lapor portal berita MailOnline.
Heard mempunyai polisi liabiliti bernilai AS$1 juta (RM4.3 juta) dengan syarikat insurans, New York Marine and General Insurance Company yang diharapkan dapat menampung sekurang-kurangnya sebahagian daripada bil ganti rugi yang perlu diselesaikannya.
Polisi itu meliputi pelbagai jenis salah laku termasuk fitnah, namun terdapat klausa yang berkemungkinan akan membuatkan syarikat insurans enggan membayarnya.
Di bawah undang-undang California, negeri di mana polisi insurans itu dikeluarkan, syarikat tersebut mendakwa boleh menolak pembayaran berjumlah jutaan dolar jika Heard didapati melakukan salah laku itu dengan ‘sengaja’.
Syarikat Marin New York menyatakan dalam penentuan mereka bahawa hakim mendapati fitnah yang dilakukan oleh Amber adalah ‘sengaja’ dan ‘berniat jahat’.
Kesan daripada kekalahan Heard dalam perbicaraan itu masih berlanjutan dengan peguam Heard pada hari Jumaat menuntut perbicaraan baharu. – Agensi


Pengorbanan Aidiladha Fajar-Rian bawa tuah
Oleh MUHAMMAD HELMEE RAMLI

10 Julai 2022, 6:03 pm
KUALA LUMPUR – Beregu lelaki meningkat naik dari Indonesia, Fajar Alfian-Muhammad Rian Ardianto menebus kekecewaan pada Kejohanan Badminton Terbuka Malaysia minggu lalu selepas muncul juara Malaysia Masters.
Gandingan yang menghuni ranking kelima dunia itu menewaskan rakan senegara, Mohammad Ahsan-Hendra Setiawan 21-12, 21-19 pada perlawanan akhir di Arena Axiata, Bukit Jalil hari ini sekali gus mengulangi pencapaian 2018.
Pengorbanan yang dilakukan tidak menyambut Hari Raya Aildiladha bersama keluarga nyata berbaloi selepas mereka berjaya membawa pulang kalungan pingat emas ke Indonesia.
“Syukur Alhamdulillah kami dapat memenangi Malaysia Masters tidak kira siapa pun lawan kami. Sudah tentu kami mengharapkan pencapaian lebih baik di masa hadapan.
“Melihat keluarga menyambut Aidiladha di rumah memang sedih tetapi inilah tanggungjawab kami sebagai pemain profesional. Pengorbanan kami ini demi mengharumkan nama Indonesia,” kata Fajar sejurus tamat perlawanan.
Sementara itu, dalam saingan beregu wanita, gandingan No.1 dunia dari China, Chen Qing Chen-Jia Yi Fan membuktikan mereka sukar digugat apabila menewaskan wakil Jepun, Nami Matsuyama-Chiharu Shida 21-11, 21-12.

Kemenangan tersebut sekali gus mengubat kekecewaan pemenang pingat perak Sukan Olimpik Tokyo 2020 itu yang tersingkir di pusingan suku akhir pada saingan Terbuka Malaysia minggu lalu.
China meneruskan penguasaan dalam acara beregu campuran apabila juara dunia dua kali, Zheng Si Wei-Huang Ya Qiong memastikan gelaran kedua buat negara tembok besar itu pada Malaysia Masters.
Mereka memastikan gelaran keenam berturut-turut sejak Kejohanan Badminton Asia pada Mei lalu dengan menewaskan beregu Indonesia, Rinov Rivaldy-Pitha Haningtyas Mentari dengan keputusan straight-set 21-17, 21-12. – KOSMO! ONLINE


Lima individu tipu pakej haji direman 3 hari bantu siasatan
10 Julai 2022, 6:37 pm
PETALING JAYA – Lima individu termasuk pemilik agensi pelancongan swasta direman selama tiga hari bermula hari ini bagi membantu siasatan berhubung kes penipuan pakej ibadah haji.
Suspek yang berumur lingkungan 30 hingga 60 tahun itu ditahan di sekitar ibu negara sekitar pukul 9 malam, Jumaat lalu.
Ketua Polis Selangor, Datuk Arjunaidi Mohamed berkata, kesemua suspek diberkas Polis Kuala Lumpur dan diserahkan kepada Polis Selangor hari ini ekoran kejadian dilaporkan berlaku di Selangor
“Kesemua suspek yang ditahan termasuk pemilik agensi pelancongan tersebut dan isterinya.
“Kesemua suspek direman bermula hari ini sehingga 12 Julai mengikut Seksyen 117 Kanun Prosedur Jenayah dan Seksyen 420 Kanun Keseksaan kerana menipu,” ujarnya ketika dihubungi hari ini.
Pada Khamis lalu, kira-kira 380 bakal jemaah haji terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan pakej ibadah haji oleh agensi pelancongan swasta.

Ketua Polis Daerah Wangsa Maju, Superintendan Ashari Abu Samah memberitahu, seramai lima individu ditahan berhubung kes penipuan tersebut membabitkan dua agensi pelancongan swasta dengan kerugian lebih RM2.37 juta.
Jelas beliau, mereka yang ditahan merupakan pasangan suami isteri yang dipercayai pemilik syarikat, pekerja dan ejen syarikat pelancongan. – KOSMO! ONLINE


Lelaki Arab bawa pisau ketika solat Aidiladha ditahan
Oleh KHAIRUL MOHD. ALI

10 Julai 2022, 4:52 pm
JOHOR BAHRU – Seorang lelaki warga asing berketurunan Arab ditahan kerana membawa senjata tajam ketika mengunjungi Masjid Sultan Abu Bakar, di sini untuk menunaikan solat sunat perayaan Hari Raya Aidiladha, hari ini.
Ketua Polis Daerah Johor Bahru Selatan (JBS), Asisten Komisioner Raub Selamat berkata, suspek yang berusia 57 tahun itu ditahan pada pukul 8.45 pagi tadi.
Menurut beliau, kejadian berkenaan dikesan ketika sepasukan pegawai dan anggota Bahagian Siasatan Jenayah Ibu Pejabat Polis Daerah JBS sedang membuat kawalan keselamatan di masjid berkenaan.
“Hasil pemeriksaan tubuh yang dijalankan mendapati suspek memiliki sebilah pisau bersarung dengan ukuran 33 sentimeter termasuk ulu pisau yang diselit di bahagian tali pinggang.
“Siasatan awal mendapati senjata berkenaan merupakan satu hiasan tradisi sempena musim perayaan di negara suspek namun perkara tersebut salah di sisi undang-undang negara.
“Sehubungan itu, lelaki warga asing berkenaan ditahan bagi membantu siasatan mengikut Seksyen 6(1) Akta Bahan Kakisan dan Letupan dan Senjata Berbahaya 1958,” katanya dalam kenyataan hari ini.

Tambah Raub, jika disabitkan bersalah, lelaki berkenaan boleh dikenakan hukuman penjara tidak lebih dua tahun beserta sebatan.
“Orang ramai diminta untuk melaporkan sebarang kegiatan jenayah yang berlaku di kawasan persekitaran mereka bagi membolehkan pihak polis mengambil tindakan pantas,” jelasnya. – KOSMO! ONLINE


Penternak lega, lembu laku keras
Oleh MOHD AZLI ADLAN

10 Julai 2022, 4:10 pm
KUALA TERENGGANU – Permintaan terhadap lembu untuk ibadah korban di daerah ini tetap bertambah walaupun harga ternakan itu meningkat. Tinjauan Kosmo! Ahad di beberapa ladang di sini semalam mendapati, harga seekor lembu cukup umur dengan berat antara 17 ke 18 kilogram dijual pada harga RM6,000. Menurut seorang penternak, Mohd. Saiful Hafiz Alias, 42, harga itu meningkat berbanding Hari Raya Aidiladha tahun lalu iaitu antara RM4,500 sehingga RM5,000 seekor lembu. Katanya, dijangkakan 200 ekor lembu yang diternak di kandangnya akan terjual…

Sila Log Masuk atau Langgan untuk membaca berita sepenuhnya


Chico Aura, Se-young juarai Malaysia Masters
Oleh MUHAMMAD ZUHAILY BADLISHAH

10 Julai 2022, 4:18 pm
KUALA LUMPUR – Pemain perseorangan lelaki kelima Indonesia, Chico Aura Dwi Wardoyo mencipta kejutan menjuarai Malaysia Masters 2022 selepas menewaskan Ng Ka Long dari Hong Kong di Axiata Arena, Bukit Jalil sebentar tadi.
Chico Aura, No.45 dunia, bertarung selama 45 minit sebelum menjinakkan Ka Long 22–20, 21–15 pada aksi final untuk merangkul kejuaraan pertamanya dalam siri Jelajah Dunia.
Menariknya, pemain berusia 24 tahun berasal dari Jayapura itu mendapat peluang beraksi di Malaysia Masters daripada senarai menunggu menggantikan tempat beberapa pemain yang menarik diri di pusingan pertama sebelum ini.
CHICO AURA merangkul kejuaraan pertama dalam karier Jelajah Dunia selepas menewaskan Ka Long pada final di Axiata Arena sebentar tadi. – OFFICIAL MALAYSIA MASTERS 2022
Ia sama sekali tidak menghalang pemenang pingat gangsa Kejohanan Badminton Asia 2022 di Manila, Filipina itu untuk menunjukkan kemampuannya dengan memenangi perlawanan akhir tersebut.
“Ada sedikit gugup tetapi saya boleh tanganinya dalam gelanggang. Saya cuba buat yang terbaik, tenangkan diri dan bermain dengan yakin.
“Ini satu kebanggaan buat saya kerana impian menjadi kenyataan. Semoga saya boleh lebih percaya diri di kejohanan seterusnya,” kata Chico Aura selepas tamat perlawanan.

SE-YOUNG menunjukkan reaksi gembira selepas tidak percaya mampu mencatat kemenangan ke atas Yu Fei di Axiata Arena sebentar tadi. – OFFICIAL MALAYSIA MASTERS 2022
Sementara itu, gelaran perseorangan wanita menjadi milik An Se-young dari Korea Selatan selepas menumpaskan juara bertahan dari China, Chen Yu Fei buat kali pertama dalam lapan pertemuan antara mereka sebelum ini.
Se-young yang berada di ranking keempat dunia, mengenepikan Yu Fei dengan keputusan 21-17, 21-5 dalam tempoh 38 minit dan muncul pemain pertama dari Korea Selatan menjuarai kejohanan berstatus Jelajah Dunia Super 500 itu.
“Saya tak percaya boleh memenangi perlawanan akhir ini. Ia agak mengejutkan kerana sebelum ini saya tewas kepada Yu Fei sewaktu Piala Uber 2022,” kata Se-young. – KOSMO ONLINE


Yusuf Azmi mahu kelab komedi mohon maaf, ajak orang ramai buat laporan polis
Oleh KOSMO!

10 Julai 2022, 3:54 pm
PETALING JAYA – Pengerusi Persatuan Pengguna Semboyan 1 Malaysia, Yusuf Azmi mahu bertemu dengan pemilik kelab komedi yang terkait dengan isu seorang wanita didakwa menghina Islam, bagi membuat permohonan maaf secara terbuka.
Menerusi video yang dimuat naik pada Facebook, beliau memberitahu tidak boleh menerima kenyataan yang dibuat oleh pihak kelab tersebut sekali gus mahu mendapatkan penjelasan lanjut dengan mereka.
“Saya mahu berjumpa Selasa ini dan mahu mereka dengan secara terbuka untuk membuat permohonan maaf. Saya tidak boleh terima apabila mereka mengatakan tidak tahu, dia mesti ada peraturan.
“Kandungan untuk jemputan (bercakap), ada peraturannya (sebagai contoh) tidak boleh bercakap perkara ini atau tidak boleh sentuh perkara ini. Jadi saya hendak jumpa mereka selepas cuti hari raya, pastikan buat permohonan maaf secara terbuka supaya ada satu penyesalan di situ,” katanya.
Dalam pada itu, beliau turut mengajak rakyat Malaysia supaya membuat laporan polis secara besar-besaran serta menyifatkan, isu tersebut suatu penghinaan sangat berat kepada agama Islam.
“Saya tidak kisah kalau dia orang jalanan buat suka-suka secara peribadi, buka tudung dan buka aurat. Itu terpulang tetapi ini adalah stand up comedy (komedi solo), nak tunjuk bahan lawak.

“Justeru saya lihat ia menjadi kemarahan kepada kita dan bagi saya ia kurang ajar serta tindakan mencemarkan nama baik Islam sedangkan agama Islam tidak didik kita membuka aib orang,” katanya.
Terdahulu, tular seorang wanita menanggalkan tudung dan pakaian ketika membuat persembahan stand up comedy (komedi solo) sekali gus menerima kecaman daripada orang ramai terutama umat Islam.
Berikutan itu, wanita tersebut dikenali sebagai Siti Amira Natasha Abdullah berusia 28 tahun dilaporkan telah ditahan polis pukul 10.45 malam tadi. -KOSMO! ONLINE


Agih 2,000 ekor lembu di 50 masjid, surau
Oleh ABDUL RAZAK IDRIS

10 Julai 2022, 4:18 pm
KUALA LANGAT – Sebanyak 2,000 ekor lembu diagihkan kepada 50 masjid dan surau sekitar daerah ini selepas ditempah untuk ibadah korban hari ini.
Pengurus Besar Pertubuhan Peladang Kawasan (PPK) Kuala Langat, Ahmad Firdaus Abdul Halim berkata, tempahan pada tahun ini didapati meningkat berbanding tahun lalu sebanyak 1,200 ekor lembu korban.
Katanya, seekor lembu dijual pada kadar minimum RM5,000 berbanding RM4,500 sebelum ini.
“Selaras peralihan kepada endemik pesanan lembu korban kembali pulih dengan penghantaran telah dilakukan bermula semalam.
“Ini termasuk 50 ekor lembu korban yang dihantar ke luar Selangor,”katanya ketika ditemui di Kampung Kancong Tengah di sini hari ini.
Ahmad Firdaus menjelaskan, bagi mengelakkan penyakit kuku dan mulut (FMD), penternak ruminan di bawah PPK Kuala Langat telah mengambil tindakan menyuntik vaksin lebih awal terhadap semua lembu ternakan mereka sebulan yang lalu. – KOSMO! ONLINE


Dua maut, 9 cedera dalam nahas di Pagoh
Oleh MOHD SHARKAWI LONDING

10 Julai 2022, 3:55 pm
MUAR – Dua maut selepas kenderaan pelbagai guna (MPV) jenis Honda Stream yang dinaiki terlibat dalam kemalangan membabitkan dua buah kenderaan di Kilometer 144.8, Lebuh Raya Utara-Selatan arah utara berhampiran Pagoh di sini semalam.
Dalam kejadian pukul 11 malam itu, mangsa, Ariff Zainal, 40-an, dan seorang lagi yang masih belum dikenal pasti identiti meninggal dunia di tempat kejadian.
Ketua Balai Bomba dan Penyelamat (BBP) Pagoh, Mohd. Fadli Ismail berkata, kemalangan melibatkan sebuah Honda Stream dinaiki empat orang dan Toyota Wish yang dinaiki tujuh sekeluarga.
“Kesemua mangsa lain yang berusia lapan hingga 47 tahun itu mengalami kecederaan ringan,” katanya ketika dihubungi hari ini.
Menurutnya, pihak BBP Pagoh menerima panggilan kecemasan pada pukul 11.03 malam sebelum bergegas ke lokasi kejadian.
“Dua mangsa disahkan meninggal dunia di tempat kejadian oleh pihak Kementerian Kesihatan,” ujarnya.

Mohd. Fadli berkata, mangsa yang maut diserahkan kepada pihak polis untuk tindakan lanjut manakala mangsa yang cedera dikejarkan ke hospital untuk rawatan lanjut. – KOSMO! ONLINE


Khilaf Nam Ron jadi bapa garang, didik anak dengan rotan
Oleh MOHAMMAD SHAHEMY AZMI

10 Julai 2022, 3:55 pm
PETALING JAYA – “Saya menjadi seorang bapa yang tegas dan garang. Ada masa tekanan dalam mencari rezeki saya lepaskan padanya (anak). Rumah tangga juga sentiasa bergolak.”
Demikian luahan yang dikongsi pelakon Nam Ron tentang sikapnya suatu ketika dahulu menerusi coretan yang dikarang sempena sambutan ulang tahun kelahiran anak sulungnya, Demi Kaseh.
Ujar pemilik nama lengkap Shahili Abdan, 53, itu, sewaktu puteri sulungnya yang kini berusia 16 tahun itu dilahirkan, dirinya masih lagi terumbang-ambing mencari tujuan sebenar dalam kehidupan sehingga sedikit sebanyak turut mengheret anaknya dengan masalah hidup.
“Ini anak sulung saya, Demi Kaseh. Saya bagi nama Melayu kerana saya orang Melayu. Apa yang penting bagi saya adalah nama yang baik tidak kira apa bahasanya.
“Dia lahir ketika saya masih mencari tujuan sebenar kehidupan. Sikap keangkuhan masih menebal. Saya percaya jika mahukan sesuatu kita kena rajin berusaha dengan bersungguh-sungguh.
“Kehidupan saya ketika itu sangat sukar. Bekerja siang dan malam untuk mengubah kehidupan supaya lebih senang,” tulisnya.

Kongsi Nam Ron lagi, kehidupannya yang sukar menjadi semakin getir selepas dia mengambil keputusan berhenti menjadi pensyarah sambilan ketika Kaseh baru berusia empat tahun.
Semuanya gara-gara sikap sendiri yang suka melawan.
Kesannya, dia berubah menjadi seorang bapa yang tegas dan garang. Malah tekanan yang dilaluinya dalam hidup dilepaskan pada Kaseh selain rumah tangganya turut porak-peranda.
“Saya mendidiknya dengan rotan di tangan. Menakut-nakutkannya. Sejak berusia empat tahun lagi saya sudah mengajarnya bahawa kehidupan ini sukar, dunia ini bukan untuk orang yang lemah.
“Saya dibesarkan oleh seorang ibu tunggal. Jadi saya tidak punya pengalaman membesar dengan seorang ayah. Perkara itu membuatkan saya takut gagal menjadi seorang bapa.
“Sehingga saya lupa Allah SWT adalah sebaik-baik perancang dan Nabi Muhammad SAW adalah sebaik-baik guru,” katanya.
Kesan didikan tegas terhadap anaknya, pengarah filem One Two Jaga itu memberitahu Kaseh membesar dengan menjadi seorang remaja yang takut untuk mencuba dan tiada keyakinan dalam diri.
Nam Ron dapat melihat bagaimana anaknya cuba melakukan sesuatu untuk membuatkan dirinya bangga walaupun dengan hanya mengada-adakan sesuatu yang tiada.
“Setelah saya mengenal kehidupan hakiki, mengenal diri sendiri dan menyerahkan sepenuhnya kepada Allah SWT, alhamdulillah, saya berubah menjadi seorang bapa yang pengasih dan penyayang.
“Tiada lagi kekerasan dalam mendidik. Saya mendidiknya dengan kata-kata. Mengajarnya erti kehidupan sebenar, mengenal sifat-sifat Allah SWT dan nama-nama-Nya serta tujuan sebenar kehidupan ini.
“Hari ini dia genap berusia 16 tahun dan masih jauh jalan kehidupan yang akan ditempuhinya. Saya bangga dengan kakak dan selamat hari jadi,” ucapnya.
Sekadar info, Nam Ron yang memulakan kerjaya sebagai penggiat teater mendirikan rumah tangga bersama pelakon June Lojong pada 2004 dan dikurniakan tiga orang cahaya mata. – KOSMO! ONLINE


Hujan lebat di lima negeri petang ini
Oleh HARRITH HISHAM

10 Julai 2022, 4:45 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di lima negeri termasuk Sabah dan Sarawak pada petang ini.
MetMalaysia dalam laporannya berkata, keadaan cuaca buruk itu melibatkan Batang Padang dan Muallim di Perak manakala di Pahang, hujan lebat hanya tertumpu di Raub.
Selain itu, di Selangor membabitkan Hulu Selangor, Gombak, Petaling dan Hulu Langat serta keseluruhan kawasan Kuala Lumpur.
Dalam pada itu, amaran sama turut dikeluarkan di Sarawak melibatkan Mukah (Matu, Dalat dan Mukah), Bintulu (Tatau dan Bintulu), Miri (Subis, Beluru, Miri dan Marudi) dan Limbang.
Bagi di Sabah pula, keadaan sama dijangka berlaku melibatkan Pedalaman (Sipitang, Kuala Penyu dan Beaufort) dan Pantai Barat (Papar, Putatan, Penampang, Kota Kinabalu, Tuaran dan Kota Belud) serta Labuan.
Tambah MetMalaysia, keadaan cuaca buruk itu dijangka berlarutan sehingga pukul 7 malam nanti. – KOSMO! ONLINE


Ketua Polis Nara pikul tanggungjawab atas pembunuhan Shinzo Abe
Oleh KOSMO!

10 Julai 2022, 4:51 pm
TOKYO – Ketua Polis Bandar Nara menyatakan bahawa beliau bertanggungjawab penuh atas pembunuhan bekas Perdana Menteri Jepun, Shinzo Abe, lapor akhbar New York Post.
“Selepas laporan pertama kejadian itu dikeluarkan pada pukul 11:30 pagi (waktu tempatan) dan apabila situasi di lokasi kejadian terbongkar, ia membangkitkan rasa bersalah teramat dahsyat yang pernah saya tanggung sepanjang 27 tahun berkhidmat dalam sektor penguatkuasaan undang-undang,” kata Ketua Polis Wilayah Nara, Tomoaki Onizuka.
Video pembunuhan yang berlaku pada tengah hari Jumaat lalu memaparkan kurangnya perhatian diberikan kepada ruang terbuka di belakang Abe ketika beliau membuat ucapan kempen menjelang pilihan raya Parlimen yang berlangsung hari ini.
“Saya dapat merasakan kejadian yang menimpa Abe adalah tanggungjawab saya.
 “Kami tidak boleh menafikan bahawa terdapat masalah dengan pelan keselamatan melihatkan bagaimana keadaan berakhir,” ujar Onizuka.
Abe telah ditembak mati dalam satu tindakan keganasan politik yang jarang berlaku di Jepun. – Agensi


Polis buru individu buat khianat di CIQ Linkedua
Oleh KHAIRUL MOHD. ALI

10 Julai 2022, 4:08 pm
ISKANDAR PUTERI – Polis sedang mengesan individu yang terlibat dalam insiden pergaduhan di Kompleks Imigresen, Kastam dan Kuarantin (CIQ) Linkedua, di Gelang Patah, di sini baru-baru ini.
Ketua Polis Daerah Iskandar Puteri, Asisten Komisioner Rahmat Ariffin berkata, pihaknya mengesan mereka yang terlibat ekoran tular satu rakaman video berhubung kejadian tersebut.
Menurut beliau, insiden itu melibatkan dua buah kenderaan masing-masing jenis Toyota Alphard dan KIA.
“Semasa kejadian, mangsa yang menaiki Toyota Alphard baru pulang dari Forest City mengubah laluan ke kanan dan bergesel dengan kenderaan jenis KIA.
“Suspek berhentikan kenderaan, turun seorang lelaki dan seorang wanita. Suspek lelaki menjerit dan menunjukkan isyarat lucah kepada mangsa manakala suspek wanita menanggalkan plat kenderaan mangsa dan mencampakkannya ke arah cermin hadapan,” katanya dalam kenyataan hari ini.
Bagaimanapun, katanya, mangsa tidak mengalami kecederaan dan hanya terdapat sedikit kerosakan pada kenderaannya.

Kes disiasat di bawah seksyen 427 Kanun Keseksaan kerana melakukan perbuatan khianat.
Sehubungan itu, pengguna jalan raya dinasihati agar memandu secara berhemah dan tidak terburu-buru terutama di laluan CIQ Linkedua. – KOSMO! ONLINE


3 rumah yang diubahsuai kilang perabot musnah terbakar
Oleh NOR AZIHAN MD. GHAZALI

10 Julai 2022, 2:15 pm
AMPANG – Tiga buah rumah yang diubahsuai sebagai kilang industri kecil perabot yang terletak di Jalan Indah 6, Kampung Ampang Indah, di sini musnah dalam kebakaran tengah malam tadi.
Pengarah Jabatan Bomba dan Penyelamat Selangor, Norazam Khamis berkata, pihak bomba menerima panggilan berhubung kejadian pada pukul 12.20 malam.
“Seramai 13 anggota dan pegawai dari Balai Bomba dan Penyelamat (BBP) Ampang dan Pandan dikejarkan ke lokasi kejadian.
“Sebaik tiba di tempat kejadian pada pukul 12.30 malam didapati kebakaran berlaku melibatkan tiga buah rumah jenis setingkat kelas C yang telah ditukar guna sebagai kilang industri kecil yang menempatkan barangan perabot,” ujarnya dalam kenyataan hari ini.
Menurutnya, kebakaran itu menyebabkan 80 peratus rumah musnah dan kebakaran berjaya dipadam sepenuhnya pukul 1.40 pagi.
Katanya, tiada mangsa terlibat dalam kejadian dan punca serta anggaran kerugian masih dalam siasatan. – KOSMO! ONLINE


15 orang tumbangkan seekor lembu ‘sado’
Oleh WAT KAMAL ABAS

10 Julai 2022, 2:55 pm
BAGAN SERAI – Seramai 15 orang diperlukan untuk menumbangkan seekor lembu ‘sado’ yang beratnya hampir satu tan untuk disembelih bagi menjalankan ibadah korban di Kampung Parit Haji Ali di sini hari ini.
Lembu jantan berwarna hitam itu merupakan antara 10 ekor lembu yang dikorbankan pada hari pertama sambutan perayaan Aidiladha.
Lembu yang berharga RM20,000 hasil sumbangan dari Pusat Khidmat Ahli Dewan Undangan Negeri (ADUN) Gunung Semanggol itu juga mengambil masa hampir 10 minit untuk ditumbangkan.
Lebih 300 orang penduduk dari Kampung Parit Haji Ali, Parit Air Itam dan Parit Mentara turut hadir bergotong-royong untuk melapah lembu-lembu korban itu sebelum diagihkan kepada penduduk kampung dikawasan itu.
Sementara itu, Pengerusi Jawatankuasa Perladangan, Pertanian dan Bekalan Makanan, Razman Zakaria berkata, kerajaan negeri telah mengeluarkan lebih 7,000 permit untuk melaksanakan ibadah korban di seluruh Perak.
“Permit-permit itu telah dikeluarkan oleh Jabatan Veterinar Perak bagi membolehkan ibadah korban dapat dijalankan pada tahun ini. Di samping itu, lembu-lembu yang dijadikan korban untuk perayaan Aidiladha tahun ini bebas daripada sebarang jenis penyakit.

“Pada masa yang sama, Jabatan Veterinar negeri juga setakat ini tidak menerima sebarang aduan tentang penyakit yang menular terhadap binatang ternakan,” katanya ketika ditemui selepas menghadiri upacara ibadah korban di Kampung Parit Haji Ali, hari ini.
Beliau yang juga merupakan ADUN Gunung Semanggol berkata, pusat khidmatnya telah menyumbangkan sebanyak 30 ekor lembu untuk kawasan DUN Gunung Semanggol pada tahun ini. – KOSMO! ONLINE


Raffi Ahmad sumbang 20 ekor lembu gergasi untuk Aidiladha
Oleh MOHAMMAD SHAHEMY AZMI

10 Julai 2022, 2:20 pm
JAKARTA – Bersempena sambutan Hari Raya Aidiladha yang disambut hari ini, selebriti terkenal Indonesia, Raffi Ahmad bersama isterinya iaitu pelakon Nagita Slavina memperuntukkan sebanyak 20 ekor lembu bersaiz gergasi untuk dikorbankan.
Menerusi video yang dimuat naik dalam saluran YouTube Rans Entertainment, selebriti berusia 35 tahun itu memaklumkan bahawa dua ekor daripada lembu tersebut dibeli atas nama pembantunya, Merry dan Sensen.
Sementara seekor lembu lagi akan disumbangkan kepada masjid untuk dikorbankan.
“Saya beli tiga ekor sapi (lembu), dua ekor daripadanya buat Merry dan Sensen, manakala seekor lagi disumbangkan untuk masjid.
“Saya sudah berjanji kepada Merry untuk disumbangkan ke kampungnya,” kata Raffi.
Ujar penyanyi itu lagi, kesemua haiwan tersebut dibeli dari sebuah pusat penternakan lembu yang terletak di Cangkringan, Yogyakarta.

Dalam pada itu, Raffi turut berkongsi foto dirinya menunggang salah seekor lembu yang diberi nama Onto Seno berusia empat tahun dengan berat mencecah lebih satu tan.
Menjengah dalam InstaStorynya, Raffi bersama isteri juga sempat melawat ke beberapa tempat penyembelihan lembu untuk meninjau proses korban yang dijalankan antaranya di Lebak Bulus dan Andara di Jakarta.
Perkongsian pelakon sinetron Senandung Masa Puber itu turut menarik perhatian pengikutnya dalam Instagram apabila rata-rata terkejut dan teruja melihat lembut bersaiz gergasi yang dibelinya untuk dikorbankan.
“Lembu yang sangat besar! Takut saya melihatnya,” kata salah seorang pengikutnya.
“Setiap tahun tertunggu-tunggu kejutan daripada Raffi ketika menyambut hari raya,” kata seorang lagi pengikutnya. – KOSMO! ONLINE


Banjir Baling: Penduduk sayu sambut raya di PPS
Oleh NORLIA RAMLI

10 Julai 2022, 2:25 pm
BALING – Kalangan mangsa kepala air dan banjir kilat sayu apabila terpaksa menyambut Hari Raya Aidiladha di pusat pemindahan sementara (PPS) Sekolah Menengah Kebangsaan (SMK) Jerai di sini.
Mangsa, Azizan Md. Isa, 49, berkata, suasana hari raya kali ini berbeza kerana dia sekeluarga tidak membuat persiapan kerana tidak lagi mempunyai rumah.
“Saya hanya bagi tumpuan untuk bangkit semula daripada musibah ini sehingga tidak terfikir langsung tentang hari raya sebelum tersedar selepas terdengar takbir raya.
“Hari ini seperti hari-hari biasa sahaja, tiada lemang mahupun ketupat, hendak makan pun tiada selera apabila mengenangkan ahli keluarga isteri yang meninggal dunia dalam tragedi banjir lumpur baru-baru ini,” katanya ketika ditemui di sini hari ini.
Katanya, jika sebelum ini semua keluarga tertumpu di rumahnya di Kampung Bukit Iboi, namun srmuanya kini hanya tinggal kenangan.
Isterinya, Nor Azah Aziz, 45, pula berkata, hatinya sayu dan pilu apabila mengenangkan kakak, Salmah Mat Akib, 53; anak saudara, Khairul Ikhwan Nor Azman, 14, dan menantu saudaranya, Nurul Anis Abu Hassan, 23.

“Suasana amat berbeza dan kami rasa sedih dan pilu mengenangkan mereka yang telah pergi dan kami pula kehilangan rumah. Hari ini kami tidak dapat berkumpul beramai-ramai seperti hari raya tahun lepas,” ujarnya. – KOSMO! ONLINE


Wanita hina Islam ketika persembahan komedi ditahan
Oleh NOR AZIHAN MD. GHAZALI

10 Julai 2022, 2:43 pm
PETALING JAYA – Seorang wanita yang didakwa menghina Islam ketika membuat persembahan komedi di sebuah kelab di Taman Tun Dr. Ismail (TTDI), Kuala Lumpur sudah ditahan polis malam tadi.
Menurut sumber, wanita berusia 28 tahun itu ditahan pada pukul 10.45 malam di Taman Jaya, Jalan Gasing, di sini.
“Suspek yang mendakwa berasal dari Kuala Kangsar, Perak ditangkap oleh sepasukan pegawai dan anggota Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman.
“Polis turut merampas beberapa barangan antaranya baju kurung, tudung, skirt pendek yang dipercayai dipakainya semasa membuat persembahan komedi serta telefon bimbit,” ujarnya hari ini.
Sementara itu, Setiausaha Polis Malaysia, Datuk Noorsiah Mohd. Saaduddin mengesahkan penahanan wanita tersebut dan suspek direman selama tiga hari bermula semalam hingga 12 Julai ini.
Katanya, suspek ditempatkan di Ibu Pejabat Polis Daerah (IPD) Brickfields buat masa sekarang dan siasatan masih diteruskan.

Terdahulu, tular satu video berdurasi 54 saat memaparkan seorang wanita menanggalkan tudung dan pakaian ketika membuat persembahan stand up comedy (komedi solo) di sebuah kelab di TTDI.
Berita berkaitan: DBKL gantung operasi kelab komedi
Berita berkaitan: Dia bukan hina Islam, tapi hina dirinya sendiri – Budak Ijat
Menerusi video tersebut, wanita sama mendakwa dia beragama Islam dan menghafal 15 juzuk al-Quran.
Setiausaha Polis Malaysia Polis Diraja Malaysia (PDRM), Datuk Noorsiah Mohd. Saaduddin berkata, USJT Bukit Aman telah membuka kertas siasatan bagi menyiasat penularan video tersebut.
Kertas siasatan dibuka di bawah Seksyen 298A Kanun Keseksaan dan Seksyen 233 Akta Komunikasi dan Multimedia 1998. – KOSMO! ONLINE


Demi amanat arwah ibu, DJ Lin ketepikan sakit balik Johor
Oleh HANISAH SELAMAT

10 Julai 2022, 3:10 pm
PETALING JAYA – Penyampai radio popular, DJ Lin bersyukur dapat menunaikan amanat ibunya, Allahyarham Puteh Jantan supaya semua anak cucu berkumpul di rumah mereka di Larkin, Johor bagi meraikan Aidiladha.
Katanya, dia sanggup meredah kesesakan untuk pulang ke kampung kelmarin walaupun kurang sihat bagi memastikan tidak ketinggalan menyediakan juadah secara goyong-royong seperti ketika arwah ibunya masih hidup.
“Arwah seolah-olah sudah tahu akan pergi apabila meninggalkan pesanan kepada kakak sulung meminta kami 10 beradik meraikan Aidiladha di rumah seperti rutin tahun-tahun sebelum ini.
“Sejak kecil memang mak masak sendiri setiap kali Syawal mahupun raya haji dengan dibantu anak-anak sampai kami sudah berkeluarga pun tradisi ini tetap diteruskan.
“Saya pun tak sangka itu pesanan terakhir emak. Kami tahu amanat tersebut sebagai ingatan untuk kami 10 beradik terus berkumpul dan bersatu hati walaupun emak sudah tiada.
“Pada masa sama arwah mahu rumah pusaka tinggalannya turut menjadi tempat kenduri serta apa jua majlis. Buat masa ini adik kesembilan yang belum berkahwin tinggal di sini bersama seorang kakak kami yang OKU pendengaran.

“Sebab itu saya teruja untuk balik kampung. Bagai terasa mak sentiasa di sisi kami. Sepatutnya saya dimasukkan ke hospital berikutan masalah tekak, namun tidak mengapa saya tangguhkan dulu urusan tersebut demi memenuhi pesanan emak,” katanya kepada Kosmo! Online.
Terdahulu, pemilik nama penuh Roslinda Abdul Majid itu kehilangan bonda tersayang yang menghembuskan nafas terakhir akibat komplikasi penyakit buah pinggang pada 23 Jun lalu.
Pengurus Besar Suria FM itu mengakui ketiadaan insan paling bermakna dalam hidupnya bagai hilang separuh nyawa, apatah lagi ibu menjadi tempat berkongsi suka duka sepanjang melayari kehidupan.
“Sebelum ini saya tak dapat bayangkan perasaan menyambut Aidiladha tanpa mak. Tiap kali kenduri, tambah-tambah hari raya memang mak paling ligat di dapur. Emak suka menjamu orang, hatta ketupat pun wajib anyam sendiri.
“Ayam masak merah, rendang daging, opor ayam, kari kambing, sambal jawa hingga ke kek marble dan kuih muih semua air tangan mak. Biarpun hari ini perasaan sayu makin terasa, kami bersyukur anak menantu dan cucu dapat beramai-ramai ziarah rumah baharu mak.
“Suntikan semangat daripada mak adalah sumber kekuatan saya selama ini. Perjuangan lebih 22 tahun dalam arena penyiaran radio juga diiringi doa seorang ibu yang menyaksikan tangis dan tawa anaknya ini.
“Besar pengorbanan mak membesarkan kami. Takkan terbalas segala jasanya. Bagi kami, mak akan sentiasa ada dalam hati serta ingatan,” kata ibu kepada dua cahaya mata itu.
Kagum dengan semangat juang insan kesayangannya, DJ Lin mengakui walau melalui kesakitan akibat penyakit dihadapi, ibunya sentiasa berfikiran positif dan langsung tiada keluhan. – KOSMO! ONLINE


Indonesia gesa campur tangan G20 selesai perang Russia-Ukraine
Oleh KOSMO!

10 Julai 2022, 3:00 pm
BALI – Menteri Luar Indonesia, Retno Marsudi menyeru rakan sejawatan di negara-negara  Kumpulan 20 (G20) untuk sama-sama memikul tanggungjawab menamatkan perang Ukraine, lapor akhbar Saudi Gazette.
Langkah tersebut perlu dilakukan pada  kadar segera termasuk memanggil kedua-dua pihak yang berperang untuk menyelesaikan perselisihan mereka  di meja rundingan.
Beliau membuat seruan itu pada mesyuarat rasmi menteri-menteri  luar G20  di pulau peranginan Bali.
“Sudah menjadi tanggungjawab kita (G20) untuk membina jambatan bagi menggalakkan kepentingan bersama dan menjadi sebahagian daripada penyelesaian perang Ukraine.
“Semua negara anggota perlu memainkan peranan dalam menyelesaikan krisis global,” kata Retno.
Beliau menambah,  negara-negara  membangun dan berpendapatan rendah adalah yang paling terjejas akibat perang Russia-Ukraine.

Retno turut meluahkan kebimbangan mengenai pandangan bahawa dunia telah menjadi sukar untuk didiami secara bersama kerana orang ramai telah hilang keyakinan terhadap multilateralisme dan keupayaan pemimpin-pemimpin untuk bertindak balas secara berkesan kepada cabaran global.
Ia adalah kali pertama bagi menteri luar G20 dan beberapa pegawai ekonomi tertinggi dunia bertemu dengan Menteri Luar Rusia, Sergey Lavrov sejak permulaan operasi ketenteraan Russia  di Ukraine pada Februari lalu. – Agensi


Jurugambar terkejut dikejar lembu korban
Oleh SITI A'ISYAH SUKAIMI

10 Julai 2022, 3:07 pm
PETALING JAYA – Aksi seorang jurugambar sebuah agensi berita dikejar lembu sewaktu mahu mengambil gambar haiwan korban tersebut turun dari lori, mengundang gelak ketawa orang ramai.
Video tersebut dimuat naik oleh seorang pengguna media sosial dan kejadian itu dipercayai berlaku semalam di sebuah masjid di Kuala Lumpur.
Menerusi paparan video tersebut, jurugambar itu dilihat sedang bersedia memegang kamera untuk mengambil gambar lembu namun tidak semena-mena, ia mengejarnya sebaik turun dari lori.
Dalam pada itu, rata-rata pengguna media sosial meninggalkan komen jenaka mengatakan lembu itu marah kerana gambarnya diambil dan bertindak mengejar jurugambar tersebut.
“Turun lori ambil gambar, ia marahlah,” kata seorang pengguna media sosial.
“Pentingnya aktif sukan zaman belajar. Zaman bekerja kena lari, tiada hal,” ujar seorang lagi pengguna media sosial. – KOSMO! ONLINE


Kanak-kanak terjatuh basikal ditunggang bapa
Oleh KOSMO!

10 Julai 2022, 3:29 pm
PETALING JAYA – Seorang kanak-kanak terjatuh ke atas jalan dari tempat duduk basikal di bahagian belakang, dalam kejadian sewaktu menaikinya bersama bapanya.
Video tersebut dikongsikan oleh seorang pengguna di dalam Facebook Dashcam Owners Malaysia namun tidak diketahui lokasi serta tarikh kejadian tersebut.
Berdasarkan keterangan video, pengguna media sosial beranggapan kemungkinan kanak-kanak itu mengantuk atau tempat duduknya tidak dipasang dengan ketat bahkan dia turut memakai topi keledar keselamatan.
Menjengah komen-komen ditinggalkan orang ramai, mereka menasihati ibu bapa supaya lebih berhati-hati sekiranya membawa basikal bersama kanak-kanak sekali gus mengambil berat soal keselamatan.
“Bawa anak kecil naik basikal, cukuplah di taman perumahan atau jalan kampung yang kurang kenderaan. Jalan utama pun kau bawa anak, tak sayang anak?,” tegur seorang pengguna media sosial.
“Tempat duduk tidak kemas, kasihan anak. Kayuh dalam kawasan taman lebih baik,” nasihat seorang lagi pengguna media sosial. -KOSMO! ONLINE


Polis saran guna Lekas, elak kesesakan di Lebuh Raya Utara-Selatan
Oleh ZAKKINA WATI AHMAD TARMIZI

10 Julai 2022, 3:23 pm
SEREMBAN- Polis Negeri Sembilan menyaran pengguna Lebuh Raya Utara-Selatan yang akan pulang ke ibu negara supaya menggunakan laluan alternatif bagi mengelak terperangkap dalam kesesakan.
Ketua Polis negeri, Datuk Ruslan Khalid berkata, pemandu dari arah Selatan dinasihatkan keluar melalui Plaza Tol Pedas-Linggi dan menggunakan jalan dalam menuju ke Seremban seterusnya ke Lebuh Raya Kajang-Seremban (Lekas).
“Polis sedia maklum mengenai peningkatan kenderaan yang masuk dan melalui negeri ini dengan anggaran 790,000 buah.  Jumlah yang sama dijangka akan kembali ke ibu negara dan sekali lagi kesesakan akan berlaku menuju ke Kuala Lumpur.
“Kesesakan atau pergerakan perlahan dijangka bermula dari Pedas Linggi hingga ke Senawang serta berdekatan kawasan rehat dan rawat (R&R) Seremban ke Nilai.
“Sehubungan itu, dalam tempoh Op Lancar, pengguna dinasihatkan masuk ke Plaza Tol Pedas Linggi dan menggunakan jalan dalam ke Seremban dan seterusnya ke Lekas untuk ke destinasi masing-masing sama ada di Negeri Sembilan, Selangor atau Kuala Lumpur,” katanya dalam kenyataan hari ini.
Ruslan berkata, pihaknya akan mengawal lebih kurang 10 persimpangan lampu isyarat dari Plaza Tol Pedas-Linggi ke Lekas atau jalan alternatif lain bagi melancarkan pergerakan orang ramai bermula pukul 4 petang, 4 petang hingga 10 malam, 4 Julai dan 10 pagi hingga 10 malam, 11 Julai.

“Pengguna jalan raya yang melalui laluan alternatif di jalan dalam ini dijangka akan bergerak lebih santai dengan anggaran kelajuan 50 ke 70 kilometer sejam dan disarankan supaya tidak memandu dengan laju dan melulu dan tidak memotong di kawasan garisan berkembar,” katanya. – KOSMO! ONLINE


Budak tiga tahun hilang ditemui lemas dalam parit
Oleh IVAN AMIRUL

10 Julai 2022, 1:37 pm
BEAUFORT – Seorang kanak-kanak lelaki berusia tiga ditemui lemas dalam parit pagi tadi selepas dilaporkan hilang dari rumah keluarganya di Kampung Kuridak, Gadong, semalam.
Mangsa, Muhammad Qays Izhar Abd Halim, 3, ditemui oleh pasukan operasi kira-kira 70 meter dari tempat mangsa dilaporkan hilang pada pukul 10.23 pagi.
Ketua Polis Daerah Beaufort, Deputi Superintendan Yusoff Zaki Mat Yaacob berkata, pihaknya menerima laporan berhubung kehilangan kanak-kanak itu pada jam 10.30 pagi, semalam.
Katanya, susulan itu, operasi mencari dan menyelamat (SAR) membabitkan polis dan Jabatan Bomba dan Penyelamat Malaysia (JBPM) segera dijalankan.
“Pada pukul 10.23 pagi tadi, mayat kanak-kanak terbabit ditemui di dalam parit kira-kira 70 meter dari tempat mangsa dilaporkan hilang.
“Mayat mangsa ditemui penduduk kampung bersama pasukan polis dan bomba,” katanya ketika dihubungi hari ini.

Mengulas lanjut, Yusoff Zaki berkata, mayat mangsa dihantar ke Unit Forensik Hospital Beaufort di sini untuk tindakan lanjut.
Sementara itu, ditanya berhubung status terkini pencarian seorang lagi kanak-kanak perempuan berusia 18 bulan yang hilang dari rumahnya di Kampung Batu 66, di sini, semalam, Yusoff Zaki berkata, mangsa masih belum ditemui.
Menurutnya, mangsa dikhuatiri terjatuh sungai atau hilang di hutan selepas keluar dari rumahnya dan operasi mencari dan menyelamat masih giat dilakukan.
Yusoff Zaki menmaklumkan, usaha pencarian masih giat dijalankan oleh pasukan polis dan bomba dengan bantuan khidmat Unit Anjing Pengesan (K9). – KOSMO! ONLINE


Banjir Baling: Mangsa sambut Aidiladha dalam suasana suram
Oleh NORLIDA AKMAR IDROS

10 Julai 2022, 1:28 pm
BALING – Kalangan penduduk yang terjejas ekoran kejadian kepala air dan banjir kilat di Kupang minggu lalu menunaikan solat sunat Aidiladha di Masjid Raudhatul Falah di Kampung Iboi, di sini hari ini.
Sebahagian jemaah terdiri daripada mereka yang ditempatkan di pusat pemindahan sementara (PPS) Sekolah Menengah Kebangsaan (SMK) Jerai setelah rumah masing-masing lenyap dan musnah dalam kejadian itu.
Kira-kira 300 jemaah menunaikan solat sunat tersebut termasuk Ahli Parlimen Baling, Datuk Seri Abdul Azeez Abdul Rahim dengan diimamkan Timbalan Pendaftar Nikah Cerai Rujuk Kariah Kampung Iboi, Mohammad Zawawi Ibrahim.
Salah seorang mangsa banjir yang hadir ke masjid ialah Abdul Rahman Said, 71, yang kehilangan isteri, Salmah Mat Akib, 53, serta anak tiri, Khairul Ikhwan Nor Azman, 14, dan menantunya, Nurul Anis Abu Hassan, 23.
Menurut Abdul Rahman, suasana sambutan hari raya kali ini suram dengan ketiadaan isteri dan dua lagi ahli keluarganya itu.
“Kali ini saya terpaksa beraya di PPS kerana rumah pun lenyap terus dalam kejadian tempoh hari. Sambutan hari raya tahun ini amat berbeza kerana tiada sebarang persiapan dilakukan,” katanya di sini hari ini.

Dalam pada itu, sebahagian penduduk meluahkan perasaan gembira apabila dapat menggunakan jambatan sementara yang siap pada semalam untuk digunakan ke masjid.
Kerja-kerja membina jambatan sepanjang 27.43 meter dan lebar 5.49 meter itu dilakukan kakitangan Jabatan Kerja Raya (JKR) dan anggota tentera. – KOSMO! ONLINE


Terpelanting dua meter ditendang lembu korban
Oleh NOOR HAYATI MAMAT

10 Julai 2022, 1:56 pm
HULU TERENGGANU – Seorang petugas lelaki cedera ringan pada bahagian paha kiri selepas ditendang seekor lembu yang sedang diuruskan untuk ibadah korban di Kampung Butut di sini, hari ini.
Sewaktu kejadian pada pukul 11 pagi itu, mangsa, Mohd. Shahrul Adzli Mustaffa, 38, merupakan sukarelawan bagi program Korban Perdana anjuran Masjid Kampung Butut.
Dia berkata, sewaktu kejadian, dia sedang memegang bahagian belakang lembu berkenaan.
“Tanpa diduga, lembu itu bertindak agresif menendang saya sehingga terpelanting sejauh hampir dua meter.
“Saya terbaring sebentar di kawasan berumput. Mujur ada beberapa ahli kariah masjid berpengalaman pantas menenangkan semula lembu terbabit,” katanya ketika ditemui Kosmo! di sini hari ini.
Mohd. Shahrul Adzli berkata, dia bersyukur tidak mengalami kecederaan parah walaupun tubuhnya kini terhincut-hincut akibat amukan lembu terbabit.

Katanya, ini kali pertama dia diserang lembu korban setelah bertahun-tahun secara sukarela menjadi petugas program korban di masjid kampungnya. – KOSMO! ONLINE


Traktor percepat ibadah korban
Oleh ABDUL RASHID ABDUL RAHMAN

10 Julai 2022, 1:48 pm
ROMPIN – Penggunaan traktor dalam pelaksanaan ibadah korban menjadi antara kaedah berkesan dalam mempercepatkan lagi pelaksanaan ibadah itu di Masjid al-Hilal, Sepayang di sini.
Jika sebelum ini tempoh menyembelih lembu mengambil masa lama sehingga 30 minit khususnya ketika menangkap haiwan berkenaan tetapi kini mengambil masa hanya kira-kira 10 minit.
Imam Masjid Al-Hilal, Husin Deraman berkata, sebanyak 23 ekor lembu dikorbankan tahun ini di masjid berkenaan dengan kaedah gotong-royong.
“Proses pelaksanaan ibadah korban berjalan lancar dan kali ini penggunaan traktor dilihat amat signifikan dalam membantu mempercepatkan dan memudahkan pelaksanaan proses ibadah korban.
“Bukan sahaja menjimatkan masa dan tenaga khususnya ketika hendak menjatuhkan haiwan korban ia juga dapat mengurankan jumlah tenaga kerja,”katanya ketika ditemui di pusat sembelihan korban Masjid Al-Hilal Sepayang, di sini hari ini.
Katanya, pada tahun ini semula lembu yang dikorbankan termasuklah milik persendirian perlu dihantar ke kawasan sembelihan masjid Al-Hilal untuk disembelih oleh individu yang dilantik.

Dalam pada itu seorang penduduk, Abdul Manaf Said, 50, berkata, meskipun lembu perlu disembelih di masjid namun pelaksanaan ibadah korban kali ini adalah lancar dan lebih cepat.
“Alhamdulillah proses sembelihan begitu cepat dengan penggunaan traktor. Selepas sembelihan saya membawa lembu ke rumah untuk dilapah bersama ahli keluarga dan jiran sebelum diagihkan,” ujarnya. – KOSMO! ONLINE


Wanita hina Islam: DBKL gantung operasi kelab komedi
Oleh SITI A'ISYAH SUKAIMI

10 Julai 2022, 12:46 pm
PETALING JAYA – Dewan Bandaraya Kuala Lumpur (DBKL) mengambil tindakan menggantung sementara pengoperasian premis sebuah kelab di sekitar Taman Tun Dr Ismail, Kuala Lumpur serta-merta susulan isu tular seorang wanita menghina kesucian agama Islam.
Timbalan Menteri Wilayah Persekutuan, Datuk Seri Jalaluddin Alias berkata, pihak DBKL telah menjalankan siasatan lanjut terhadap lesen premis tersebut selain tidak akan sama sekali berkompromi dalam isu sedemikian.
“Isu ini turut mendapat kecaman daripada penduduk berhampiran dan pengguna di media sosial yang berpendapat, video tular tersebut jelas dan terang merupakan perbuatan bertujuan menghina serta mencemarkan imej agama Islam.
“Justeru, ini sebagai suatu mesej jelas bahawa pihak Kementerian Wilayah Persekutuan (KWP) dan DBKL tidak akan sama sekali bertoleransi dengan apa jua aktiviti yang melanggar mana-mana sensitiviti melibatkan agama, bangsa dan kedaulatan negara,” katanya dalam kenyataan hari ini.
Dalam pada itu, beliau berharap insiden sebegini tidak akan berulang lagi di mana-mana premis di dalam Wilayah Persekutuan mahu pun di seluruh negara.
“Sehubungan itu, operasi penguatkuasaan akan diteruskan dari semasa ke semasa, di samping laporan orang awam juga sentiasa diperlukan bagi memastikan perkara sebegini tidak berulang lagi,” katanya.

Terdahulu, tular seorang wanita menanggalkan tudung dan pakaian ketika membuat persembahan stand up comedy (komedi solo) sekali gus menerima kecaman daripada orang ramai. – KOSMO! ONLINE


Ayda Jebat ‘pantang’ dengan majikan tak bayar gaji
Oleh NUR EMIRA SAIZALI

10 Julai 2022, 1:54 pm
PETALING JAYA – Penyanyi dan pelakon Ayda Jebat menyelar tindakan segelintir majikan yang culas menjaga kebajikan para pekerja mereka dan tanpa sedar boleh mengakibatkan pelakuan jenayah seperti membunuh.
Ayda atau nama sebenarnya Nur Suhada Jebat, 30, melahirkan rasa kebimbangan sekali gus menggesa para majikan mengambil berat kebajikan pekerja dengan memberi gaji mengikut waktu yang ditetapkan.
“Takziah kepada keluarga mangsa. Kepada yang tidak bekerja, harap anda semua kuatkan semangat. Kepada syarikat yang mencari pekerja, bantulah mereka ini.
“Kepada syarikat yang ada pekerja, tolonglah bayar gaji mereka mengikut waktu yang ditetapkan. Orang lain pun ada keluarga dan komitmen sendiri,” katanya dalam satu perkongsian InstaStory.
Luahan rasa simpati tersebut disuarakan pelantun lagu Parah Parah itu berhubung laporan berita tentang pasangan suami isteri dibunuh gara-gara menegur ahli keluarga mereka yang tidak bekerja.
Dalam pada itu, dia juga mengakui tidak boleh menerima sikap segelintir majikan yang hidup mewah tetapi mengabaikan pembayaran gaji terhadap para pekerja.

Bahkan, dia juga memberitahu masalah di tempat kerja juga boleh menjadi punca pergaduhan antara pasangan suami isteri.
“Awak seronok memandu kereta mewah, makan sedap sana sini tetapi bayar gaji hauk.
“Nak kena minta dulu baru bagi. Jadi punca suami isteri boleh bergaduh juga ini.
“Tak baik ya. Maaf saya tak boleh jika ada individu yang tidak membayar gaji orang lain,” katanya lagi.
Dua hari lalu, media melaporkan sepasang suami isteri maut dibunuh oleh seorang individu dipercayai ahli keluarga sendiri.
Menurut Ketua Polis Perak, Datuk Mior Faridalathrash Wahid, marah ditegur kerana tidak bekerja dipercayai menjadi motif utama kes yang berlaku di Taman Bercham Aman, Ipoh tersebut. – KOSMO! ONLINE


Ramai maut banjir kilat di Gua Amarnath
Oleh KOSMO!

10 Julai 2022, 2:00 pm
NEW DELHI – Sekurang-kurangnya 16 orang terbunuh  dan ramai lagi dikhuatiri cedera dalam kejadian hujan ribut di kawasan tanah tinggi berhampiran Gua Amarnath di Kashmir, India, lapor sebuah akhbar semalam.
Fenomena hujan ribut itu berlaku sekitar  pukul 5.30 petang (waktu tempatan) dan mencetuskan banjir kilat yang melanda tapak perkhemahan berhampiran gua tersebut.
Kuil yang terletak di Gua Amarnath sering dipenuhi oleh penganut agama Hindu bagi aktiviti keagamaan.
Sekitar 25 khemah dan dua tapak dapur awam komuniti Sikh dihanyutkan oleh banjir kilat. Pasukan Tindak Balas Bencana Negara (NDRF) mengesahkan menemui sebanyak 10 mayat dari tapak tersebut.
Bagaimanapun, Polis Jammu dan Kashmir berkata, 16 mangsa terbunuh dan sebilangan yang lain  dilaporkan hilang.
“Orang awam yang cedera dihantar untuk menerima rawatan, manakala  operasi menyelamat masih diteruskan,” kata Polis Jammu dan Kashmir.

Leftenan Gabenor Jammu dan Kashmir, Manoj Sinha menzahirkan ucapan takziah kepada keluarga mangsa yang terlibat dalam insiden tersebut.
“Saya mengucapkan takziah kepada keluarga yang berduka. Operasi menyelamat oleh NDRF, Tabung Tindak Balas Bencana Negeri (SDRF), Pasukan Keselamatan Sempadan (BSF), Tentera sedang berjalan,” kata  Manoj di laman Twitter. – Agensi


Panda tertua Mexico mati pada usia 35 tahun
Oleh KOSMO!

10 Julai 2022, 1:00 pm
BANDAR RAYA MEXICO – Seekor panda gergasi betina, Shuan Shuan yang merupakan panda tertua di Mexico dilaporkan mati pada usia 35 tahun, lapor akhbar New York Post kelmarin.
Jabatan Alam Sekitar Bandar Raya Mexico memaklumkan bahawa panda itu mati di Zoo Chapultepec.
Jabatan berkenaan tidak mendedahkan punca kematian panda tersebut.
Bagaimanapun, pengurusan jabatan sama memberitahu bahawa Shuan Shuan telah hidup melebihi jangka hayat spesiesnya di habitat liar.
Panda biasanya mencapai usia 15 tahun di habitat semula jadi.
Pada Rabu lalu, jabatan itu memaklumkan bahawa Shuan Shuan mati pada hari lahirnya yang ke-35. Haiwan itu sempat menikmati kek kurma dan epal yang menjadi makanan kegemarannya.

Shuan Shuan dilahirkan pada 1987 dan jabatan itu berkata, ia adalah antara panda yang hidup paling lama di luar habitat asalnya di China. – Agensi


Feichtenbeiner jadi individu paling lega
Oleh KOSMO!

10 Julai 2022, 1:00 pm
KEJAYAAN Selangor mara ke suku akhir Piala FA musim ini menjadi hadiah ulang tahun paling bermakna buat pengendali pasukan, Michael Feichtenbeiner dan wiranya, Aliff Haiqal Lokman Hakim Lau.
Feichtenbeiner menyambut ulang tahun ke 62 kelmarin, manakala esok (11 Julai) Aliff Haiqal bakal mencecah usia 22 tahun.
Bagaimanapun, kemenangan 1-0 ke atas Kuala Lumpur City pada pusingan kedua Piala FA di Stadium Majlis Bandaraya Petaling Jaya, kelmarin ‘membebaskan’ tekanan yang sedang dihadapi Feichtenbeiner buat seketika selepas didesak supaya melepaskan jawatannya ekoran prestasi buruk dicatatkan Gergasi Merah.
“Ia adalah perlawanan yang sukar dan kami hadapinya sejak dari awal perlawanan hingga jaringan terhasil. Kami pasukan yang menyerang dan KL City sentiasa bertahan.
“Kami mahu menang setiap perlawanan, namun bagi saya semua pasukan termasuk Manchester City pun tidak mampu melakukannya. Buat masa ini, kami perlukan kemenangan untuk gembirakan semua orang.
“Apabila menang, ia sesuatu yang bagus untuk saya menyambut ulang tahun kelahiran. Terima kasih kepada pemain kerana mempamerkan aksi yang cukup bagus,” katanya ketika ditemui selepas tamat perlawanan kelmarin.

Pada perlawanan itu, keputusan Feichtenbeiner memasukkan Aliff Haiqal menjadi percaturan berbaloi dan pemain muda itu tidak menanti terlalu lama sebelum meledak gol kemenangan pada minit ke-62.
“Sebelum masuk ke padang, jurulatih tidak bercakap banyak kerana dia tahu kemampuan saya. Cuma dia pesan, masuk ke padang dan cuba lakukan sehabis baik.
“Saya pun tidak tahu apa yang boleh saya katakan dan mungkin ini rezeki saya apabila bola tiba-tiba datang depan mata. Walaupun masih awal, ia menjadi hadiah (hari jadi) bernilai buat saya,” katanya.


Elyana minta bantuan kesan ‘bibik’ larikan diri
Oleh MOHAMMAD SHAHEMY AZMI

10 Julai 2022, 12:57 pm
PETALING JAYA – Penyanyi Elyana tidak menyangka apabila pembantu rumahnya yang sudah berkhidmat dengannya selama tiga tahun melarikan diri tanpa sebab sejak seminggu lalu.
Elyana, 35, kecewa apabila pembantu rumahnya yang dikenali sebagai Isniwati sanggup berbuat demikian sedangkan dia memiliki perwatakan yang sangat baik, malah sentiasa bertelekung di rumah.
Menerusi hantaran yang dimuat naik Elyana dalam InstaStory miliknya, pelantun lagu Niat itu meminta orang ramai supaya membantunya mengesan pembantu rumah berasal dari Lombok, Indonesia itu yang disifatkan sebagai ‘akal panjang’.
“Jika sesiapa terjumpa Isniwati, tolong DM (mesej menerusi Instagram). Nampak baik tapi akal panjang.
“Saya terima dia bekerja dengan cara yang sangat baik. Tapi dia pergi dengan cara yang sangat tidak baik.
“Di rumah bertelekung sampai kita nak minta tolong buat kerja pun jadi serba salah,” tulis Elyana.

Dalam perkongsian itu juga, Elyana atau nama lengkapnya Erneelya Elyana Emrizal turut memuat naik rakaman kamera litar tertutup (CCTV) kediamannya yang menunjukkan detik pembantu rumah terbabit melarikan diri dengan menaiki sebuah kenderaan berwarna hitam pada waktu malam.
Suaminya, Khairul Anuar Husin ketika dihubungi Kosmo! memberitahu, dia telah mendapatkan khidmat pembantu rumah melalui ejen sejak tiga tahun lalu.
Kata Khairul lagi, dia bersyukur apabila pembantu rumah itu tidak melakukan jenayah lebih berat seperti mencuri atau membawa lari bersama barang-barang berharga ketika keluar dari rumahnya.
“Setakat ini tidak ada lagi barang-barang yang hilang,” katanya ringkas.
Sekadar info, Elyana bukan satu-satunya selebriti yang berdepan dengan masalah pembantu rumah melarikan diri.
Beberapa nama selebriti lain seperti Che Puan Sarimah Ibrahim, Ezzaty Abdullah dan Fazura turut pernah mengalami pengalaman sama apabila pembantu rumah yang dijaga dan dilayan dengan baik melarikan diri tanpa sebab yang diketahui. – KOSMO! ONLINE


19 maut dalam insiden tembakan rambang di Afrika Selatan
Oleh KOSMO!

11 Julai 2022, 8:30 pm
SOWETO – Seramai 19 orang terbunuh selepas penyerang bersenjata melepaskan tembakan rambang ke arah pengunjung dua buah bar di Afrika Selatan dalam insiden berasingan yang dikecam oleh Presiden Cyril Ramaphosa sebagai ‘tidak boleh diterima serta membimbangkan’.
Di Soweto, 15 orang termasuk dua wanita maut ketika mereka keluar berseronok apabila beberapa penyerang muncul daripada sebuah bas mini dan menembak senjata api berkaliber tinggi ke arah pengunjung.
Di bandar Pietermaritzburg, wilayah KwaZulu-Natal, timur Afrika Selatan, empat orang di sebuah bar  terbunuh dan lapan yang lain cedera apabila dua lelaki melepaskan tembakan rambang ke arah pengunjung.
Insiden tembakan kerap berlaku di Afrika Selatan yang merekodkan antara kadar pembunuhan tertinggi di dunia.
Namun, modus operandi serupa dalam serangan hujung minggu lalu itu mengelirukan polis.
“Sebagai sebuah negara, kita tidak boleh membenarkan penjenayah kejam mengganas dengan cara sebegini,” kata Ramaphosa dalam satu kenyataan.

Di Soweto, polis tiba di lokasi kejadian sejurus selepas tengah malam kelmarin.
“Mereka menemui 12 mayat  dengan kesan luka akibat tembakan,” kata pegawai kanan polis tempatan, Nonhlanhla Kubheka.
Seramai 11 orang dibawa ke hospital dengan tiga mangsa meninggal dunia akibat kecederaan tidak lama kemudian.
Mereka yang mati berusia antara 19 hingga 35 tahun, kata ketua polis tempatan, Elias Mawela.
“Menurut sebilangan saksi, mereka ditembak secara rambang,” kata  Mawela.
Menurutnya, katrij dua raifal tempur termasuk AK-47 ditemui di tempat kejadian,  membayangkan bahawa penembak lebih daripada seorang.
Di Pietermaritzburg, empat orang berusia antara 30 hingga 45 tahun maut dan lapan yang lain cedera Sabtu lepas, kata jurucakap polis, Nqobile Gwala.
“Dua lelaki masuk ke sebuah bar dan melepaskan tembakan rambang sebelum melarikan diri, dua mangsa mati di tempat kejadian  dan dua yang lain di hospital,” kata Gwala. – AFP


Cuaca buruk landa 5 negeri malam ini
Oleh HARRITH HISHAM

11 Julai 2022, 8:24 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di lima negeri pada malam ini.
Menurut MetMalaysia, keadaan cuaca buruk itu diramalkan berlaku melibatkan Seberang Perai Selatan di Pulau Pinang.
“Sementara itu, di Perak pula membabitkan Kerian, Larut, Matang Dan Selama serta Kuala Kangsar.
“Bagi di sebelah Pantai Timur, turut mengalami cuaca buruk iaitu Kuala Krai dan Gua Musang di Kelantan manakala Besut, Setiu, Kuala Nerus, Hulu Terengganu, Kuala Terengganu dan Marang di Terengganu,” katanya.
Dalam pada itu, keadaan sama juga diramalkan berlaku di kawasan Kapit (Song), Sarawak.
Justeru, MetMalaysia menjangkakan keadaan ribut petir dan hujan lebat itu akan beransur reda menjelang lewat malam nanti. – KOSMO! ONLINE


Penunjuk perasaan enggan berundur dari kediaman Presiden Sri Lanka
Oleh KOSMO!

11 Julai 2022, 7:30 pm
COLOMBO – Penunjuk perasaan di Sri Lanka menegaskan bahawa mereka sesekali tidak akan berundur dari kediaman Presiden dan Perdana Menteri sehingga kedua-dua pemimpin berkenaan  meletak jawatan secara rasmi, lapor Badan Penyiaran British (BBC) semalam.
Presiden Gotabaya Rajapaksa sebelum ini berkata, beliau akan berundur pada 13 Julai ini, demikian menurut pengumuman yang dibuat oleh Speaker Parlimen kelmarin.
Bagaimanapun, Rajapaksa tidak dilihat di mana-lokasi atau membuat sebarang kenyataan terbuka.
Sumber tentera berkata, beliau buat masa ini berada di dalam sebuah kapal tentera laut di perairan Sri Lanka.
Manakala abangnya yang merupakan bekas Perdana Menteri, Mahinda Rajapaksa pula berada di sebuah pangkalan tentera laut di negara itu.
Beribu-ribu penduduk menyerbu kediaman rasmi Rajapaksa kelmarin bagi mendesak peletakan jawatannya selepas melakukan protes selama berbulan-bulan.

Beliau dipersalahkan berhubung krisis ekonomi di Sri Lanka yang mengakibatkan masalah kekurangan makanan, bahan api dan ubat.
Selain itu, Perdana Menteri Ranil Wickremesinghe juga mengaku  akan meletak jawatan selepas kediaman peribadinya dibakar oleh penunjuk perasaan kelmarin.
Kumpulan penunjuk perasaan itu bagaimanapun sangsi terhadap pengumuman kedua-dua pemimpin itu.
“Kepayahan kami masih belum berakhir. Kami tidak akan berputus asa sehingga Presiden Rajapaksa benar-benar berundur,” kata pemimpin pelajar, Lahiru Weerasekara. – Agensi


Tetamu lari selamatkan diri, bumbung kanopi terbang atas pokok kelapa
Oleh NOOR HASLIZA NUSI

11 Julai 2022, 7:13 pm
GEORGE TOWN – Lebih 20 tetamu hadir ke majlis akikah dan kesyukuran yang dianjurkan tuan rumah berlari menyelamatkan diri sebaik bumbung kanopi diterbangkan puting beliung atau belalai darat sebelum tersangkut di atas pokok kepala di Kampung Jawa, Perai di sini petang tadi.
Kejadian kira-kira pukul 4.30 petang itu dilaporkan tiada berlaku sebarang kemalangan jiwa ataupun kecederaan melibatkan mangsa yang berada di lokasi majlis tersebut.
Penghuni kediaman,  Muhamad Nor Hafiz Abdul Halim, 35, berkata, dia terkejut sebaik terdengar bunyi angin kuat dari belakang kediaman keluarganya itu sebelum melihat bumbung kanopi terbang ke atas pokok kelapa yang berketinggian kira-kira 20 meter di hadapan rumah.
“Semasa itu, lebih 20 tetamu yang sedang menikmati hidangan pada majlis aqiqah anak kakak turut berlari menyelamatkan diri dan masuk ke dalam rumah kami serta jiran sebelah.
“Kejadian berlaku sekelip mata, habis semua makanan dan minuman berselerak atas jalan akibat angin kuat disusuli hujan lebat.
“Pada masa sama, saya lihat bumbung kanopi dari kilang berhampiran turut terbang atas bumbung rumah. Ini kejadian pertama kali berlaku,” katanya kepada Kosmo! di sini sebentar tadi. – KOSMO! ONLINE


Wanita minta wang pampasan RM500 kerana bekas teman lelaki curang
Oleh KOSMO!

11 Julai 2022, 6:30 pm
LONDON – Seorang wanita  meminta ‘wang pampasan’ berjumlah £100 (RM530) daripada bekas teman lelakinya kerana berlaku curang sehingga hampir menyebabkan dia dijangkiti penyakit kelamin, lapor akhbar Daily Star semalam.
Issy Oakley yang berasal dari Britain berkata, hubungan  dengan bekas teman lelakinya tidak berakhir dengan baik apabila wanita berkenaan sedar dia hampir dijangkiti penyakit kelamin.
Justeru, dia menghantar pesanan ringkas kepada lelaki itu sambil meminta wang berjumlah £100 (RM530).
Menerusi perkongsian di TikTok, bekas teman lelakinya bertanya mengenai alasan dia perlu membayar wang tersebut.
“Disebabkan kamu curang kepada saya dan hampir menjangkiti saya dengan penyakit kelamin,” balas Issy.
Lelaki itu kemudian bersetuju dan menjawab bahawa dia menimbang permintaan Issy.

Tidak lama selepas itu, lelaki berkenaan menghantar tangkap layar menunjukkan pengesahan transaksi wang kepada Issy seperti diminta oleh wanita berkenaan.
Perkongsian itu menjadi perbincangan hangat dalam kalangan netizen dengan ramai memberikan pendapat masing-masing.
“Sikap seorang ratu. Habislah saya. Alasan yang kukuh,” kata seorang netizen. – Agensi


Gagal jumpa isteri, lelaki bakar pondok dan pecahkan cermin kereta
Oleh OTHMAN YAHAYA

11 Julai 2022, 10:43 pm
SUNGAI PETANI – Seorang lelaki mengamuk dengan membakar sebuah pondok dan memecahkam cermin sebuah kenderaan pelbagai guna (MPV) dalam kejadian di Taman Seri Astana di sini pagi ini.
Kejadian kira-kira pukul 10.20 pagi itu dikatakan berlaku selepas suspek berusia 54 tahun berang kerana tidak dapat menemui isterinya.
Ketua Polis Daerah Kuala Muda, Asisten Komisioner Zaidy Che Hassan berkata, suspek juga didapati memegang sebilah parang dalam kejadian tersebut.
“Suspek sebelum itu dikatakan mencari isterinya di rumah mereka di taman perumahan di situ selain di pasar pagi namun tidak menemuinya.
“Lelaki terbabit kemudian pergi ke kedai makan yang sebelum ini diusahakan bersama isterinya dan masih tidak menemui wanita berkenaan,” katanya di sini hari ini.
Kata beliau, suspek yang berang terus mengamuk dengan membakar sebuah pondok di belakang kedai makan milik mereka.

“Suspek yang merupakan seorang penganggur turut memecahkan cermin MPV jenis Naza Ria milik orang awam yang diletakkan berdekatan kedai makan tersebut,” ujarnya.
Menurutnya, suspek seterusnya melarikan diri di kawasan semak belakang pondok yang dibakarnya.
Katanya, pihaknya yang menerima laporan berhubung kejadian bergegas ke lokasi dan berjaya menahan suspek.
“Ketika ditahan suspek tidak melawan dan mengaku bertindak sedemikian kerana tertekan akibat masalah rumah tangga.
“Kita turut merampas sebilah parang dan semakan awal mendapati suspek mempunyai lapan rekod jenayah dan empat rekod dadah,” katanya.
Tambahnya, kes disiasat di bawah Seksyen 435/427 dan Seksyen 506 Kanun Keseksaan kerana melakukan khianat dengan api, khianat pecah cermin kenderaan dan ugutan jenayah. – KOSMO! ONLINE


Netizen seram lihat bungkusan berbentuk mayat manusia
Oleh KOSMO!

11 Julai 2022, 8:30 pm
JAKARTA – Sebuah video yang  tular di media sosial Indonesia memaparkan satu  bungkusan yang dibalut menyerupai jenazah, lapor laman berita Suara.com semalam.
Berdasarkan video yang dikongsikan di laman Instagram tersebut, seorang pekerja penghantaran dilihat mengangkat bungkusan itu yang dibalut  rapi dan kemas.
Bungkusan itu diikat menggunakan tali rafia dan mempunyai saiz manusia sebenar.
Ia juga dapat diletakkan di atas kerusi dalam keadaan seperti seseorang yang sedang duduk.
Isi bungkusan itu masih tidak diketahui, namun ramai netizen berpendapat ia berkemungkinan adalah patung manusia.
“Seram betul kalau terima bungkusan begini waktu malam. Tiba-tiba sahaja ia bergerak,” kata seorang netizen.

“Kalau bertemu dengan polis, pasti penghantar bungkusan disuruh berhenti,” ujar seorang lagi pengguna media sosial. – Agensi


[KEMASKINI] Mangsa terkorban disahkan suami isteri, dua anak
11 Julai 2022, 5:55 pm
PETALING JAYA – Polis mengesahkan empat individu yang terkorban dalam kemalangan dua kenderaan di Kilometer 71, Jalan Sarikei/Betong, Saratok, Sarawak awal pagi tadi merupakan pasangan suami isteri bersama dua anak mereka.
Ketua Polis Daerah Saratok, Deputi Superintendan Mordani Tanin berkata, pasangan yang meninggal dunia adalah Azwin Yusman, 30, dan Nadziran Mohd. Nor, 28.
“Turut terkorban dua anak mereka iaitu Hazreen Zharfan Azwin berusia empat tahun dan Hazeef Zharfan Azwin, setahun,” katanya dalam satu kenyataan di sini semalam.
Menurutnya, kemalangan pukul 6.15 pagi itu membabitkan sebuah treler dan kereta jenis Honda City.
“Kereta Honda City yang dinaiki empat beranak itu dari arah Betong menuju Sarikei dipercayai hilang kawalan sebelum bertembung dengan treler.
“Kemalangan itu menyebabkan kedua-dua kenderaan terseret ke lorong bertentangan hingga pembahagi jalan,” katanya.

Empat beranak itu meninggal dunia di tempat kejadian manakala pemandu treler tidak cedera. – KOSMO! ONLINE


Peniaga maut rempuh Myvi buat pusingan U
Oleh DIYANATUL ATIQAH ZAKARYA

11 Julai 2022, 9:45 pm
ALOR GAJAH – Seorang peniaga maut selepas motosikal ditungganginya merempuh sebuah Perodua Myvi yang membuat pusingan U di Lebuh Alor Gajah-Melaka Tengah-Jasin (AMJ) Melekek, petang tadi.
Dalam kejadian kira-kira pukul 4.50 petang itu, mangsa Mazlan Mohamed, 57, meninggal dunia di lokasi akibat kecederaan parah di kepala.
Ketua Polis Daerah Alor Gajah, Superintenden Arshad Abu berkata, kejadian berlaku ketika mangsa yang menunggang motosikal jenis Yamaha Y16 dalam perjalanan dari Alor Gajah menghala ke Simpang Ampat.
“Hasil siasatan, kemalangan dipercayai berlaku ketika Myvi tersebut yang dipandu seorang lelaki warga emas berusia 69 tahun sedang membuat pusingan U ke Simpang Ampat.
“Mangsa yang menuju arah sama bagaimanapun gagal mengelak kereta berkenaan dan telah merempuh bahagian kiri pintu belakang kenderaan terbabit,” katanya dalam satu kenyataan akhbar dikeluarkan di sini, hari ini.
Tambahnya, akibat rempuhan itu mangsa telah disahkan meninggal dunia di lokasi oleh pegawai perubatan.

Mengulas lanjut beliau memberitahu, pemeriksaan pegawai penyiasat di lokasi bagaimanapun mendapati kawasan itu adalah dibenarkan untuk membuat pusingan U.
“Mayat mangsa telah dihantar ke Unit Forensik Alor Gajah untuk proses bedah siasat dan setakat ini kes disiasat mengikut Seksyen 4(1) Akta Pengangkutan Jalan 1987,” katanya. – KOSMO! ONLINE


Wang tunai 17.85 juta rupee ditemui dalam istana Presiden Sri Lanka
Oleh KOSMO!

11 Julai 2022, 9:30 pm
COLOMBO – Wang tunai berjuta-juta rupee Sri Lanka  yang ditinggalkan oleh Presiden Gotabaya Rajapaksa apabila beliau melarikan diri dari kediaman rasminya diberikan kepada sebuah mahkamah hari ini setelah diserahkan oleh kumpulan penunjuk perasaan.
Kumpulan penunjuk perasaan menemui wang tunai sebanyak 17.85 juta rupee (RM221, 350) itu dalam longgokan wang kertas baharu tetapi menyerahkannya kepada polis selepas mereka menyerbu Istana Presiden kelmarin.
“Wang tunai itu diambil pihak polis dan akan ditampilkan di sebuah mahkamah hari ini,” kata seorang jurucakap polis.
Beberapa sumber rasmi menyatakan bahawa sebuah beg penuh dengan dokumen juga ditinggalkan di dalam istana berkenaan.
Rajapaksa tinggal di dalam bangunan berusia dua abad itu selepas terpaksa melarikan diri dari  kediaman peribadinya pada 31 Mac lalu apabila kumpulan penunjuk perasaan cuba menyerbu masuk.
Pemimpin berumur 73 tahun itu melarikan diri dari istana berkenaan melalui pintu belakang dengan diiringi anggota-anggota tentera laut sebelum menaiki sebuah bot menuju ke timur laut Sri Lanka, kata sumber rasmi kepada AFP.

Lokasi sebenarnya tidak diketahui setakat pagi ini tetapi pejabat Perdana Menteri Ranil Wickremesinghe memaklumkan bahawa Rajapaksa telah memberitahu secara rasmi tentang hasrat untuk meletak jawatan tanpa memberikan tarikh tertentu.
Wickremesinghe, 73, secara automatik akan menjadi pemangku Presiden sekiranya Rajapaksa berundur, sehingga Parlimen memilih wakil rakyat baharu.
Bagaimanapun, Wickremesinghe sendiri menyatakan keinginan beliau untuk meletak jawatan sekiranya wujud konsensus untuk membentuk sebuah kerajaan perpaduan. – AFP


25 warga asing termasuk 8 pelacur ditahan
11 Julai 2022, 5:29 pm
KUALA LUMPUR – Seramai 25 warga asing termasuk lapan pelacur ditahan dalam satu serbuan ke atas sebuah premis yang menjalankan aktiviti pelacuran di Jalan Tun H.S. Lee di sini semalam.
Ketua Polis Daerah Dang Wangi, Asisten Komisioner Noor Dellhan Yahya berkata, serbuan dilakukan pada pukul 6.30 pagi oleh Bahagian Siasatan Jenayah Daerah.
“Seramai 25 warga asing terdiri daripada enam penjaga premis, lapan pelacur dan 11 pelanggan berusia 21 hingga 54 tahun diperiksa.
“Polis merampas wang tunai RM900, kondom (564), buku catatan (10) dan minyak pelincir,” katanya dalam satu kenyataan di sini hari ini.
Menurut beliau, kesemua tangkapan direman selama empat hari bermula hari ini bagi membantu siasatan.
Orang ramai yang mempunyai maklumat boleh menghubungi IPD Dang Wangi di talian 03-2600 2222 atau Hotline Polis Kuala Lumpur di talian 03-2115 9999 atau mana-mana balai polis yang berhampiran. – KOSMO! ONLINE


Teman lelaki wanita hina Islam direman 3 hari
11 Julai 2022, 4:59 pm
PETALING JAYA – Teman lelaki kepada wanita yang disiasat kerana menghina agama Islam di sebuah kelab komedi di Kuala Lumpur direman tiga hari bermula hari ini bagi membantu siasatan.
Setiausaha Polis Malaysia, Datuk Noorsiah Mohd. Saaduddin berkata, tangkapan ke atas lelaki itu dilakukan Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman semalam.
“Suspek wanita yang ditahan pada Sabtu lalu, permohonan sambung reman akan dibuat memandangkan tempohnya akan tamat esok.
“Kertas siasatan akan dirujuk ke pejabat Peguam Negara untuk cadangan pertuduhan,” katanya dalam kenyataan di sini hari ini.
Terdahulu, tular satu video berdurasi 54 saat memaparkan seorang wanita menanggalkan tudung dan pakaian ketika membuat persembahan stand up comedy (komedi solo) di sebuah kelab di ibu negara.
Menerusi video itu, wanita berusia 28 tahun tersebut mendakwa dia beragama Islam dan menghafal 15 juzuk al-Quran.

Susulan kejadian itu, polis menahan wanita tersebut pada pukul 10.45 malam, 9 Julai lalu di Taman Jaya, Jalan Gasing di sini.
Polis membuka kertas siasatan di bawah Seksyen 298A Kanun Keseksaan dan Seksyen 233 Akta Komunikasi dan Multimedia 1998.. – KOSMO! ONLINE.


Wanita tanggal pakaian perlu bertaubat
Oleh LUQMAN RIDHWAN MOHAMED NOR

11 Julai 2022, 5:12 pm
IPOH – Wanita yang didakwa menghina Islam di sebuah kelab komedi di Kuala Lumpur dinasihatkan supaya bertaubat dan tidak terus menyakiti perasaan umat Islam di negara ini.
Menteri Belia dan Sukan, Datuk Seri Ahmad Faizal Azumu berkata, perbuatan wanita itu sebagaimana tular menunjukkan dia tidak mempunyai perasaan malu.
“Buka baju memang tak baik, inikan pula mengaku Muslim dan buka baju di depan orang ramai. Ini bukan sifat seorang manusia. Manusia mesti ada rasa malu, kalau tak malu, kita letakkan diri setaraf dengan makhluk-makhluk yang Allah ciptakan tidak mempunyai akal.
“Ini perkara yang perlu kita jauhi dan saya harap anak kita yang telah lakukan perkara itu bertaubat. Jangan hina agama sendiri, jangan jolok perasaan dan hati rakan-rakan yang beragama Islam dan kembalilah ke pangkal jalan,” katanya kepada pemberita di sini hari ini.
Beliau mengulas tindakan seorang wanita sehingga mengundang kemarahan umat Islam di negara ini dengan rata-rata mereka beranggapan dia telah bertindak keterlaluan ketika mengadakan persembahan komedi.
Ahmad Faizal (tengah) memerhatikan Pengerusi Perikatan Nasional (PN), Tan Sri Muhyiddin Yassin mengagihkan daging korban kepada golongan memerlukan di Kenduri Rakyat Aidiladha PN Perak, Manjoi, Ipoh hari ini. -FOTO MUHAMAD NAZREEN SYAH MUSTHAFA
Ahmad Faizal turut menasihati belia agar tidak merusuh atau marah semberono, sebaliknya merenung diri sendiri.

“Diri kita pun banyak yang perlu diperbaiki dalam masa sama mengutuk perbuatan menghina agama dan seperti terlalu bangga menayangkan tubuh sendiri.
“Jadi sifat negatif itu kita jauhkan. Cari sifat-sifat yang baik dan cuba praktikkan,” katanya. – KOSMO! ONLINE


Isu penipuan haji bukan di bawah MOTAC
Oleh SITI A'ISYAH SUKAIMI

11 Julai 2022, 5:14 pm
PETALING JAYA – Majlis Pelancongan Malaysia (MTC) berpendapat, kenyataan Menteri di Jabatan Perdana Menteri (Hal Ehwal Agama), Datuk Idris Ahmad berhubung isu penipuan haji di bawah bidang kuasa Kementerian Pelancongan, Seni dan Budaya (MOTAC) adalah tidak betul sama sekali.
Presiden MTC, Uzaidi Udanis berkata, mengikut Akta Parlimen, semua urusan gaji adalah di bawah kelolaan Lembaga Tabung Haji (TH) dan ia bukannya di bawah MOTAC .
“Oleh itu, kenyataan beliau yang mengatakan isu haji adalah di bawah MOTAC adalah tidak betul dan ia mengelirukan orang awam terutama jemaah haji yang terkandas baru-baru ini.
“MTC berharap pihak Menteri di Jabatan Perdana Menteri (Hal Ehwal Agama) perlu memperbetulkan kenyataan beliau,” katanya dalam kenyataan hari ini.
Uzaidi berkata, Idris juga sepatutnya lebih proaktif dalam membantu menyelesaikan isu jemaah haji yang terkandas dan bukan hanya menolak isu ini kepada pihak lain seperti MOTAC.
Katanya, MOTAC di bawah kepimpinan Menteri Pelancongan, Seni dan Budaya, Datuk Seri Nancy Shukri mencuba sedaya upaya membantu memulihkan industri pelancongan terkesan akibat pandemik Covid-19.

“Sehubungan itu, amat tidak adil seseorang Menteri di Jabatan Perdana Menteri (Hal Ehwal Agama) menolak isu haji ini kepada pihak MOTAC. Ia akan menjejaskan nama baik MOTAC dalam kalangan orang awam,” katanya.
Terdahulu, Idris memberi jaminan bahawa, isu bakal jemaah haji terkandas baru-baru ini akan diatasi sebaik mungkin membabitkan kerjasama pelbagai kementerian.
Menerusi laporan media, beliau akui isu berkenaan di bawah bidang kuasa MOTAC, namun pihaknya akan turut bekerjasama atasi isu berkenaan. – KOSMO! ONLINE


Idris kena aktif selesaikan isu jemaah terkandas, bukan MOTAC
Oleh KAMARIAH KHALIDI

11 Julai 2022, 5:01 pm
PUTRAJAYA- Menteri di Jabatan Perdana Menteri (Hal Ehwal Agama), Datuk Idris Ahmad disaran untuk lebih pro aktif dalam membantu menyelesaikan isu bakal jemaah haji terkandas di Lapangan Terbang Antarabangsa Kuala Lumpur (KLIA) pada 7 Julai lalu.
Presiden Majlis Pelancongan Malaysia (MTC), Uzaidi Udanis berkata, ini kerana kesemua urusan berkaitan haji adalah di bawah kelolaan Tabung Haji (TH) dan bukannya Kementerian Pelancongan, Seni dan Budaya (MOTAC).
“Merujuk kepada kenyataan akhbar Utusan Malaysia pada 9 Julai oleh Idris yang mengatakan isu penipuan haji adalah di bawah bidang kuasa MOTAC, kami berpendapat ianya tidak betul sama sekali.
“Mengikut akta Parlimen, semua urusan haji adalah dibawah kelolaan TH dan ia bukannya di bawah kelolaan MOTAC,” katanya dalam satu kenyataan di sini tadi.
Katanya, kenyataan Idris mengatakan isu haji adalah dibawah MOTAC adalah tidak betul dan ia mengelirukan orang awam terutama bakal jemaah haji yang terkandas baru-baru ini.
Tambah Uzaidi, Idris perlu lebih pro aktif dalam membantu menyelesaikan isu tersebut dan bukan hanya menolaknya kepada pihak yang lain seperti MOTAC.

“Pihak MOTAC di bawah kepimpinan Datuk Seri Nancy Shukri sedang mencuba sedaya upaya untuk membantu memulihkan industri pelancongan yang terkesan akibat pandemik Covid-19.
“Ia amat tidak adil seseorang menteri menolak isu haji ini kepada MOTAC kerana ia akan menjejaskan nama baik MOTAC dalam kalangan orang awam,” ujarnya. -KOSMO! ONLINE


Jumlah pesakit Covid-19 dirawat di hospital naik 15 peratus
Oleh EDDY AQMAL MOHAMED HAMIDI

11 Julai 2022, 5:07 pm
PUTRAJAYA – Jumlah kemasukan pesakit Covid-19 ke hospital awam bagi setiap 100,000 penduduk menunjukkan peningkatan sebanyak 15 peratus.
Ketua Pengarah Kesihatan, Tan Sri Dr. Noor Hisham Abdullah berkata, jumlah kemasukan pesakit ke fasiliti kesihatan awam bagi jumlah sama menunjukkan tiada perubahan pada Minggu Epidemiologi (ME) ke-27 2022 iaitu pada 3 hingga 9 Julai lalu.
“Pesakit Covid-19 kategori 1 dan 2 meningkat sebanyak 14 peratus, manakala pesakit kategori 3, 4, dan 5 meningkat 17 peratus.
“Tiada perubahan pada penggunaan katil bukan kritikal, namun katil Unit Rawatan Rapi (ICU) meningkat satu peratus manakala katil di Pusat Rawatan Covid-19 Berisiko Rendah (PKRC) meningkat dua peratus,” katanya dalam kenyataan hari ini.
Tambah beliau, pihaknya mendapati kes-kes positif Covid-19 yang dipantau Pusat Penilaian Covid-19 (CAC) di seluruh negara menunjukkan peningkatan apabila bilangan kedatangan pesakit ke CAC meningkat 27.8 peratus.
“Bilangan kes Covid-19 baru yang menjalani pemantauan di rumah juga meningkat 12.6 peratus manakala bilangan kes yang dirujuk CAC ke PKRC dan ke hospital pula meningkat 67.5 peratus.

“Untuk trend kes aktif harian Covid-19 yang dipantau secara maya (CAC Maya), pada akhir ME 27/2022 ia meningkat kepada 23.4 peratus daripada 43,203 kes kepada 53,306 kes,” ujar beliau.
Dr. Noor Hisham berkata, bilangan kes kematian pada ME 27/2022 juga menunjukkan peningkatan 46.2 peratus iaitu 26 kes kepada 38 kes berbanding sewaktu ME 26/2022 dan purata kes aktif setiap hari bagi ME 27/2022 menunjukkan peningkatan sebanyak 11.0 peratus.
“Sambutan Aidiladha kali ini merupakan satu rahmat namun perlu diingatkan bahawa Covid-19 masih lagi menjadi musuh utama dan usaha memeranginya masih berterusan,” katanya. -KOSMO! ONLINE


Jemaah haji dibenar bawa pulang air zamzam
Oleh KOSMO!

11 Julai 2022, 5:30 pm
JEDDAH – Lapangan Terbang Antarabangsa King Abdulaziz (KAIA) membenarkan jemaah haji yang hendak pulang ke negara masing-masing untuk membawa air zamzam menaiki penerbangan, lapor akhbar Saudi Gazette semalam.
Pengurusan lapangan terbang itu berkata, setiap  jemaah bagaimanapun hanya dibenarkan untuk membeli botol air zamzam 5 liter di mana-mana ruang jualan dalam bangunan KAIA.
Tambahnya, pihak berkuasa lapangan terbang telah memperuntukkan laluan daftar masuk berbeza bagi air zamzam selain penumpang tidak dibenarkan membawanya menggunakan bagasi daftar masuk seperti kebiasaan.
Dalam pada itu, KAIA berkata, dalam fasa akan datang, pihaknya bersiap sedia untuk menyiarkan mesej kesedaran dan pendidikan menerusi semua platform media supaya dapat disebarkan dalam kalangan jemaah di lokasi penginapan mereka.
Matlamat inisiatif tersebut adalah untuk menyampaikan maklumat kepada jemaah mengenai arahan diperlukan berkaitan dengan pengendalian dan penghantaran bagasi di lapangan terbang.
Kesemua maklumat akan diterbitakan menerusi surat khabar dan e-akhbar, platform media sosial serta pesanan ringkas. – Agensi


Lawatan kedua Menteri Luar China bukti hubungan kukuh
Oleh AMREE AHMAD

11 Julai 2022, 5:37 pm
PUTRAJAYA – Lawatan kali kedua Menteri Luar China, Wang Yi ke Malaysia selama dua hari yang bermula hari ini membuktikan hubungan kukuh antara kedua-dua negara berkenaan.
 Menurut kenyataan Wisma Putra, beliau yang juga merangkap Penasihat Negara itu akan turut membuat kunjungan hormat ke atas Menteri Luar, Datuk Seri Saifuddin Abdullah.
“Kali terakhir pemimpin tersebut mengadakan lawatan rasmi ke Malaysia ialah dua tahun lalu iaitu 12 sehingga 13 Oktober 2020 setelah pernah datang ke negara ini pada 2018.
 “Beliau turut dijadualkan melaksanakan sembah menghadap ke atas Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, Kuala Lumpur,”’katanya di sini tadi.
Kata kenyataan itu, Wang Yi juga dijangka mengadakan kunjungan hormat ke atas Perdana Menteri, Datuk Seri Ismail Sabri Yaakob di Bangunan Perdana Putra di sini.
 “Mesyuarat dua hala antara Saifuddin dan Wang Yi esok pula bakal membincangkan pelbagai bidang kerjasama dan isu dua hala antaranya meliputi sektor perdagangan dan pelaburan.

 “Begitu juga teknologi tinggi, ekonomi digital, pengajian tinggi, kerjasama vaksin Covid-19 serta pemulihan selepas pandemik selain isu serantau dan sejagat yang berkepentingan bersama,” ujarnya.
Sejak 2009, China ialah rakan dagang terbesar Malaysia dan tahun lalu, ia bernilai RM421 bilion, iaitu 18.9 peratus daripada keseluruhan dengan pertambahan 27 peratus berbanding 2020.  – KOSMO! ONLINE


Perantau dari Kelantan mula pulang ke ibu kota
Oleh AIMUNI TUAN LAH

11 Julai 2022, 4:54 pm
GUA MUSANG – Kenderaan perantau dilihat mula bergerak pulang ke ibu kota hari ini selepas menyambut Hari Raya Aidiladha bersama keluarga di kampung halaman masing-masing.
Tinjauan Kosmo! di laluan pintu keluar negeri Kelantan melalui jalan Gua Musang mendapati beberapa jalan sesak dengan kenderaan sejak awal pagi tadi.
Keadaan itu menyebabkan aliran trafik perlahan di Jalan Gua Musang-Kuala Krai dan Jalan Gua Musang-Kuala Lipis di sini.
Seorang pengguna jalan raya, Ahmad Baihaki Mazlan, 24, berkata, trafik perlahan ketika melalui kawasan bandar Kuala Krai menuju ke Gua Musang.
Katanya, kebanyakan mereka mahu pulang ke Kuala Lumpur untuk bekerja selepas pulang beraya di kampung halaman.
“Saya bertolak dari Kota Bharu pada pukul 11 pagi tadi untuk pulang ke Bangi, Selangor. Jumlah kenderaan yang semakin bertambah dan saya tiba di bandar Gua Musang pada pukul 3.30 petang,” katanya.

Seorang lagi perantau, Rosmawati Abdullah, 43, berkata, dia sudah lali berdepan dengan kesesakan lalu lintas setiap kali selepas sambutan Hari Raya Aidilfitri dan Aidiladha.
Katanya, dia tidak kisah menempuh kesesakan lalu lintas asalkan dapat pulang ke kampung halaman. – KOSMO! ONLINE


KPM pantau keadaan semasa Covid-19, influenza
Oleh ATIKAH MOHD DALI

11 Julai 2022, 5:18 pm
Oleh ROSMIZAN RESDI
KOTA BHARU – Kementerian Pendidikan (KPM) akan terus memantau aspek kesihatan semasa susulan peningkatan kes jangkitan Covid-19 melebihi 3,000 kes sehari sejak beberapa hari lalu.
Menteri Kanan Pendidikan, Datuk Dr. Radzi Jidin berkata, pihaknya sentiasa mengadakan perbincangan bersama Kementerian Kesihatan (KKM) dalam mendepani sebarang kemungkinan berkaitan kesihatan.
Bagaimanapun, perbincangan dan pemantuan itu tidak hanya tertumpu kepada jangkitan Covid-19, malah turut merangkumi masalah kesihatan lain seperti penyakit berjangkit influenza atau flu.
“Kita melakukan pendekatan sama seperti sebelum ini. Setiap perkara yang dilaksanakan melibatkan konteks kesihatan, KPM akan berbincang dengan KKM terlebih dahulu,” katanya selepas menyempurnakan Majlis Korban Srikandi Bersatu Kelantan di Ketereh di sini hari ini.
Dalam majlis itu, sebanyak 36 ekor lembu dikorbankan secara bergotong-royong dalam Program Korban Perdana yang turut dianjurkan Perikatan Nasional Ketereh.

Mengulas lanjut, Radzi memberitahu, Program Korban Perdana dilaksanakan hari ini dan esok membabitkan tiga kawasan Dewan Undangan Negeri (DUN) iaitu Kadok, Melor dan Kok Lanas. – KOSMO! ONLINE


PN cadang guna logo baharu pada PRU-15
Oleh LUQMAN RIDHWAN MOHAMED NOR

11 Julai 2022, 3:49 pm
IPOH – Perikatan Nasional (PN) bercadang menggunakan logo baharu pada Pilihan Raya Umum ke-15 (PRU-15) sebagaimana diputuskan oleh Majlis Tertinggi PN dua minggu lalu.
Presidennya, Tan Sri Muhyiddin Yassin berkata, penggunaan logo baharu itu juga mungkin apa yang dimaksudkan oleh Presiden Pas, Tan Sri Abdul Hadi Awang menerusi kenyataan dibuatnya baru-baru ini.
“Majlis Tertinggi PN telah mencadangkan agar beberapa perubahan dibuat ke atas logo yang diguna pakai ketika ini iaitu dalam bentuk perkataan.
“Jadi, perkara ini sedang diteliti oleh Setiausaha Agung PN, Datuk Seri Hamzah Zainudin. Mungkin ini maksud beliau. Kita akan gunakan logo yang diubah suai,” katanya kepada pemberita selepas menghadiri Kenduri Rakyat Aidiladha PN Perak di sini hari ini.
Abdul Hadi baru-baru ini memberi bayangan bahawa Pas tidak akan menggunakan logo PN atau parti pimpinannya itu, sebaliknya akan mengguna pakai logo baharu.
Pada masa sama, Muhyiddin yang juga Presiden Parti Pribumi Bersatu Malaysia (Bersatu) berkata, selaras perkara tersebut, perlembagaan PN perlu digubal dan seterusnya memaklumkan kepada Suruhanjaya Pilihan Raya (SPR) mengenai logo baharu tersebut.

“(Logo) yang ini pun dah baik tapi nak diperbaiki lagi. Mungkin ada sesetengah parti ada simbol-simbol digunakan, jadi pandangan yang diberi kita akan tengok sama ada warna ini terus dikekalkan atau logo sesuai diperkenalkan,” katanya. – KOSMO! ONLINE


Populasi India atasi China tahun depan
Oleh KOSMO!

11 Julai 2022, 4:51 pm
PERTUBUHAN  BANGSA-BANGSA  BERSATU (PBB), New York – Populasi dunia dijangka mencecah lapan bilion pada 15 November 2022, demikian menurut ramalan Pertubuhan Bangsa-Bangsa Bersatu (PBB) hari ini, dalam laporan yang menyatakan bahawa India akan mengatasi China sebagai negara berpenduduk paling ramai tahun depan.
“Peningkatan bilangan penduduk ini menjadi peringatan tentang tanggungjawab bersama kita untuk memulihara Bumi dan berfikir sejenak untuk mengenal pasti aspek di mana kita gagal melaksanakan komitmen kepada satu sama lain.
“Ini juga masa untuk kita meraikan kepelbagaian kita, mengenali nilai-nilai kemanusiaan yang dikongsi bersama dan berbangga dengan kemajuan di bidang kesihatan yang dapat memanjangkan hayat kita,” kata Setiausaha Agung PBB, Antonio Guterres.
Ramalan Jabatan Ekonomi dan Hal Ehwal Masyarakat PBB itu menyatakan bahawa pertumbuhan populasi dunia kini pada kadar paling perlahan sejak tahun 1950.
Populasi dunia dijangka mencecah 8.5 bilion pada 2030 dan 9.7 bilion dalam tahun 2050 sebelum memuncak sekitar 10.4 bilion orang sepanjang tahun 2080-an dan stabil pada kadar tersebut sehingga 2100.
Walaupun penurunan dalam kadar kelahiran berlaku di sebilangan negara membangun, lebih separuh daripada peningkatan populasi dunia dalam dekad-dekad akan datang tertumpu di lapan buah negara.

Menurut PBB negara berkenaan ialah Republik Demokratik Congo, Mesir, Ethiopia, India, Nigeria, Pakistan, Filipina dan Tanzania. – AFP


Trafik sesak 25 km menghala ke ibu negara
Oleh HARRITH HISHAM

11 Julai 2022, 4:36 pm
PETALING JAYA – Aliran trafik di Lebuh Raya Kuala Lumpur-Karak dan Lebuh Raya Utara-Selatan dilaporkan sesak dan perlahan berikutan peningkatan kenderaan menuju ke ibu negara sejak lewat pagi tadi.
Menerusi laporan di Facebook Lebuh Raya Pantai Timur, setakat pukul 4 petang, keadaan sesak dilaporkan meningkat sepanjang 25.5 kilometer (km) menghala ke Gombak.
Pecahan trafik itu menyaksikan beberapa laluan mengalami kesesakan sepanjang 16.2 km dari KM76.6 hingga KM60.4 (Karak-Bentong), 3.8 km dari KM58.9 hingga KM55.1 (Bentong-Lentang).
Selain itu, keadaan sama turut dilaporkan berlaku sepanjang 2.2 km dari KM27.5 hingga KM25.3 (Gombak) dan 3.3 km dari KM23.1 menuju ke Plaza Tol Gombak.
Bagi di sebelah utara, aliran trafik di Lebuh Raya Utara-Selatan juga dilaporkan sesak sepanjang 11 km berikutan kemalangan.
Kemalangan tersebut telah menyebabkan aliran trafik sesak dan perlahan dari KM150.4 arah selatan dari Bukit Gambir ke Pagoh.

seterusnya, trafik juga perlahan dari Lembah Beringin ke Sungai Buaya, Kuala Kangsar ke Sungai Perak dan kawasan rehat dan rawat (R&R) Tapah ke Tapah.
Bagi di sebelah selatan, trafik dilihat perlahan dari Simpang Ampat ke Port Dickson (U) dan Senawang ke Port Dickson (U).
Terdahulu, Kosmo! melaporkan aliran trafik di beberapa lebuh raya utama mengalami pertambahan kenderaan menuju ke ibu negara berikutan orang ramai pulang selepas tamat cuti Hari Raya Aidiladha. – KOSMO! ONLINE


Batik Air muncul operator pertama guna B737-8 di Malaysia
Oleh AMREE AHMAD

11 Julai 2022, 4:21 pm
SEPANG – Setelah hampir sedekad beroperasi di negara ini, Batik Air muncul sebagai syarikat penerbangan tempatan pertama di Malaysia yang menggunakan model terkini Boeing 737-8.
Malahan, operator hibrid yang ditubuhkan di negara ini pada 2012 lalu turut merancang untuk memiliki 17 buah lagi model baharu itu dalam armada pesawatnya menjelang akhir tahun ini.
Menurut Ketua Pegawai Eksekutifnya, Kapten Mushafiz Mustafa Bakri, mereka amat berbesar hati apabila model itu diberi kelulusan Pihak Berkuasa Penerbangan Awam Malaysia (CAAM).
“Saya sebenarnya gembira mengumumkan Batik Air berjaya mendapat izin pelepasan operasi nasional daripada CAAM untuk menerbangkan 737-8 di Malaysia dan luar negara.
“Menerusi pelancaran model baharu berkenaan, Batik Air yakin mampu mengangkut sejumlah dua juta penumpang untuk rekod sepanjang tahun ini,” katanya pada Majlis Penjenamaan Semula Batik Air di sini tadi.
Batik Air merupakan subsidiari Lion Air Group yang berpusat di Indonesia, mula beroperasi di negara ini pada 2013 lalu dengan lebih 800 penerbangan seminggu dan meliputi 57 destinasi.

Katanya, Boeing 737-8 amat cekap dari segi penjimatan minyak dan mampu terbang lapan jam tanpa henti selain jadi pilihan lebih 40 syarikat penerbangan seluruh dunia. -KOSMO! ONLINE


Suami wajib sediakan isteri tempat tinggal selepas bercerai
Oleh KOSMO!

11 Julai 2022, 4:44 pm
PETALING JAYA – Seorang suami wajib menyediakan tempat tinggal untuk isteri yang dicerainya sepanjang dalam tempoh iddah.
Menurut peguam syarie, Nurul Atikah Abd Rashid menjelaskan bahawa para isteri yang terlibat dalam pencerian masih mempunyai hak-hak tertentu.
katanya, apabila berlaku penceraian, isteri tidak perlu keluar dari rumah di atas tuntutan nafkah iddah.
“Sekiranya suami masih bertindak sedemikian, isteri boleh membuat tuntutan nafkah tersebut di mahkamah syariah termasuk tempat tinggal.
“Kemudian, si isteri juga boleh tuntut hak dalam harta sepencarian. Walaupun rumah itu tiada nama isteri, isteri tidak sumbang apa-apa duit, isteri masih layak untuk mendapatkan hak harta sepencarian daripada sumbangan tak langsung,” katanya dalam satu hantaran di laman Facebook baru-baru ini.
Jelasnya, sumbangan tidak langsung itu adalah ketika isteri menjaga anak, makan minum suami, pakaian dan urusan rumahtangga sepanjang suami bekerja.

“Jadi, para suami jangan senang-senang halau isteri keluar dari rumah. Nafkah tempat tinggal anak juga masih dibawah tanggungan suami walaupun telah bercerai,” ujarnya. KOSMO! ONLINE


KPDNHEP tumpaskan aktiviti seleweng diesel subsidi di Klang
Oleh KAMARIAH KHALIDI

11 Julai 2022, 3:58 pm
PUTRAJAYA- Kementerian Perdagangan Dalam Negeri dan Hal Ehwal Pengguna (KPDNHEP) berjaya menumpaskan aktiviti penyelewengan minyak diesel bersubsidi dengan nilai keseluruhan rampasan berjumlah RM170,346 menerusi serbuan di Taman Bayu Tinggi, Klang pada 6 Julai lalu.
Pengarah Penguatkuasa KPDNHEP, Azman Adam berkata, serbuan ke atas sebuah premis itu dijalankan sepasukan anggota penguatkuasa dari KPDNHEP Putrajaya berdasarkan hasil risikan yang dijalankan.
“Hasil pemeriksaan lanjut pasukan serbuan telah menemui sejumlah diesel, lori, beberapa tangki kosong dan berisi minyak diesel, mesin ‘compressor’ dan beberapa peralatan lain digunakan untuk kegiatan penyelewengan minyak diesel namun tiada pekerja ditemui.
“Minyak diesel dan peralatan-peralatan yang ditemui telah disita bagi tujuan siasatan lanjut dengan nilai keseluruhan rampasan dianggarkan berjumlah RM 170,346.00,” katanya dalam kenyataan hari ini.
Mengulas lanjut, Azman berkata, kertas siasatan telah dibuka dan siasatan lanjut dilakukan mengikut Akta Kawalan Bekalan (AKB) 1961.
“Ia bagi mengenalpasti individu atau syarikat yang terlibat serta mengenal pasti rantaian pengedaran minyak diesel termasuk sumber yang diperolehi dan diedarkan,” katanya.

“KPDNHEP turut memberi amaran keras terhadap mana-mana individu atau syarikat berkaitan supaya sentiasa mematuhi peraturan yang telah ditetapkan,” katanya. -KOSMO! ONLINE